Ženy umelkyne hrajú prím. Pozrite si diela vo finále súťaže Maľba 2019

BRATISLAVA. Súťaž Maľba 2019 predstavuje dvadsiatich finalistov. Vybrala ich medzinárodná porota spomedzi takmer stovky prihlásených autorov. Je medzi nimi dvanásť umelkýň a osem umelcov. V aktuálnom ročníku tak prevažuje ženský pohľad na modernú európsku maľbu. Cenu pre mladých maliarov udeľuje Nadácia VÚB. Víťazov vyhlásia na konci septembra počas vernisáže výstavy finalistov súťaže v bratislavskej Galérii Nedbalka. Pozrite si, aké diela sa dostali do finálového výberu. Aktuálnu dvadsiatku, ako aj samotných víťazov tento rok vyberajú spolu s maliarom a pedagógom z Českej republiky Danielom Balabánom britská galeristka Rózsa Farkas, riaditeľka Východoslovenskej galérie a kurátorka Dorota Kenderová a maďarská odborníčka na súčasné výtvarné umenie a kurátorka Róna Kopeczky. "Kapacity v oblasti súčasného európskeho maliarstva sú garanciou nestrannosti a kvality hodnotenia. A pre samotných víťazných maliarov sú mnohokrát prvou výraznejšou referenciou, ktorá im spolu s titulom držiteľov nášho ocenenia pomôže zásadne zvýšiť ich kredit. Sme radi, že sa aktuálne na Slovensku formuje silná generácia mladých výtvarníkov a že môžeme byť súčasťou tohto pozitívneho umeleckého vývoja," hovorí Alexander Resch, predseda správnej rady Nadácie VÚB.


Fúzia AT&T a Time Warner nepoškodzuje hospodársku súťaž, potvrdil v USA súd

WASHINGTON. Americký odvolací súd potvrdil rozsudok nižšieho súdu, podľa ktorého je ponuka americkej telekomunikačnej spoločnosti AT & T na prevzatie mediálnej firmy Time Warner za 85,4 miliardy dolárov v súlade s protimonopolnými zákonmi. Spojenie firiem tvrdo kritizoval prezident Donald Trump. Tribunál zložený z troch sudcov rozhodol v prospech dohody jednomyseľne. Argumenty ministerstva spravodlivosti, ktoré chcelo dohodu zablokovať, označil za nepresvedčivé, uviedla agentúra Reuters. Firmy fúziu oznámili v októbri 2016, transakciu však napadlo ministerstvo spravodlivosti USA. Bolo to prvýkrát za niekoľko desiatok rokov, kedy sa americká vláda pokúsila zablokovať na súde fúziu dvoch firiem, ktoré si navzájom priamo nekonkurujú. Vlani však súd dohodu schválil a firmy v júni fúziu dokončili. Ministerstvo však aj napriek tomu malo právo sa proti rozhodnutiu odvolať, čo urobilo. Ministerstvo tvrdilo, že fúziu oboch firiem poškodí hospodársku súťaž a doplatia na ňu spotrebitelia. Prevzatie Time Warner, vrátane jej dlhov, je podľa agentúry Reuters štvrtou najväčšou fúziou v dejinách telekomunikačného, mediálneho a zábavného sektora. Medzi všetkými uzavretými obchodmi v histórii je to dvanásty najväčší. Trump obchod počas svojej predvolebnej kampane tvrdo kritizoval a sľuboval, že ho zablokuje. Trump je hlasným kritikom spravodajskej stanice CNN, ktorá je súčasťou skupiny Time Warner. Fúzia dala dohromady spoločnosť, ktorá produkuje spravodajstvo a zábavu, s inou, ktorá odovzdáva tieto programy spotrebiteľom. AT & T je druhým najväčším mobilným operátorom a najväčším prevádzkovateľom pevných liniek v USA. Vlastní aj prevádzkovateľa satelitnej televízie DirecTV. Time Warner ovláda káblové televízie CNN a HBO, filmové štúdiá Warner Bros a je tiež hlavným akcionárom spoločnosti Central European Media Enterprises (CME), ktorá vlastní českú televíziu Nova a ďalšie stanice. Svoj podiel v CME chce ale podľa skorších vyjadrení predať.


Obraz maliara Jana Steena je originál, tvrdí holandské múzeum

Obraz zachytáva výjav z biblického príbehu o Samsonovi a Dalile.

HAAG. Kurátori v holandskom múzeu Mauritshuis pri príprave novej výstavy zistili, že obraz, ktorý považovali za kópiu obrazu slávneho holandského maliara Jana Steena, je v skutočnosti originál. S odvolaním sa na vedenie múzea o tom v piatok informovala agentúra AP. Riaditeľka múzea Emilie Gordenkerová uviedla, že jednej z kurátorov výstavy sa zdalo, že Steenov obraz zachytávajúci výjav z biblického príbehu o Samsonovi a Dalile je originál. "Po bližšom preskúmaní, reštaurovaní a technickej prehliadke sme dospeli k záveru, že tento obraz je nielen namaľovaný samotným majstrom, ale že je stále vo výbornom stave," povedala Gordenkerová. "Vyzerá, akoby plátno len nedávno opustilo ateliér Jana Steena - úžasné!" Obraz patrí do zbierky múzea (Royal Museum of Fine Arts) v belgickom meste Antverpy a má byť vystavený na najnovšej výstave múzea Mauritshuis venovanej práve Steenovi. Výstava začína 15. februára. Hoci je obraz starý, Steen ho dokončil v roku 1676, plátno je stále pripevnené k pôvodnému drevenému podkladu s pôvodnými klincami. Jan Steen (1626-1679) je považovaný za jedného z najznámejších holandských maliarov žánrových výjavov. Spočiatku maľoval krajiny, avšak neskôr sa zameral skôr na scény z každodenného života stredných vrstiev, a tým sa i preslávil. Okrem žánrových výjavov Steen maľoval aj historické, mytologické a náboženské témy, portréty a zátišia. Podľa záznamov namaľoval viac ako 800 obrazov, z ktorých sa do dnešnej doby zachovalo len necelých 350.


Pri pokuse väzňov o útek v USA zomreli dvaja dozorcovia

Trestanci založili vo väzení v Severnej Karolíne požiar.

RALEIGH. Dvaja zamestnanci väznice v americkom štáte Severná Karolína prišli o život a viacero ďalších utrpelo zranenia vo štvrtok pri požiari vo väzenskej šijacej dielni. Informovala o tom v noci na piatok agentúra AP. Požiar v nápravnom zariadení Pasquotank v meste Elizabeth City založili väzni úmyselne a bol súčasťou ich plánu pri pokuse o útek, ktorý sa ale napokon skončil neúspešne. Podľa hovorcu miestnej nemocnice hospitalizovali so zraneniami najmenej desať osôb. Nie je známe, koľkí zo zranených sú dozorcovia a koľkí väzni. Väzni založili požiar v priestoroch šijacej dielne, ktorá sa nachádza v areáli väznice. V dielni sa šijú bezpečnostné vesty a vyšívané predmety.


Kandidátkou ombudsmanky vo voľbe ústavných sudcov sa stala Čechová

Čechová má dlhoročné skúsenosti v advokácii,

BRATISLAVA. Verejná ochrankyňa práv Mária Patakyová navrhla do ďalšej voľby kandidátov na ústavných sudcov Katarínu Čechovú. O tento post sa Čechová uchádza opätovne. Informovala o tom Michaela Pavelková z Kancelárie verejného ochranu práv. Ombudsmanka by podľa vlastných slov uvítala zodpovednejší prístup zo strany parlamentu k voľbe kandidátov. Termín na prihlášky uplynie vo štvrtok napoludnie. "Opakovaním voľby sa okruh možných kandidátov a kandidátok výrazne zužuje. Pre kandidátky a kandidátov, ktorí neboli pri minulých voľbách úspešní, je demotivujúce zapájať sa do voľby znova. Uvítala by som zodpovednejší prístup na strane parlamentu, keďže tentokrát už bude voliť štvrtýkrát," povedala Patakyová. Podľa ombudsmanky je stále aktuálna výzva Stojíme o Ústavný súd, ktorou 94 právnikov žiada poslancov parlamentu, aby k voľbe kandidátov na ústavných sudcov pristúpili zodpovedne. K vyhláseniu sa ombudsmanka pridala v marci tohto roka. Čechová má podľa Patakyovej dlhoročné skúsenosti v advokácii, dlhodobo pracuje aj ako konkurzná správkyňa a rozhodkyňa pre medzinárodné spory vo Viedenskom medzinárodnom arbitrážnom centre. Má zároveň skúsenosti v mimovládnom sektore. Ďalšia voľba chýbajúcich kandidátov na sudcov Ústavného súdu SR bude na júnovej schôdzi, ktorá sa začne 18. júna. Kandidátov má opäť vypočuť ústavnoprávny výbor na verejnom híringu. Poslanci už volili kandidátov v troch voľbách. Stále však nezvolili dostatočný počet kandidátov. Na Ústavnom súde sa v polovici februára uvoľnilo deväť sudcovských miest. Parlament mal dodať prezidentovi 18 kandidátov, z ktorých mala hlava štátu vybrať deviatich nových sudcov. Nateraz poslal parlament Andrejovi Kiskovi spolu 12 kandidátov. Prezident dosiaľ vymenoval troch nových sudcov, a tak je na Ústavnom súde aktuálne sedem sudcov z celkového počtu 13. Predsedom je Ivan Fiačan. Prezident avizoval, že ďalších sudcov vymenuje, až keď poslanci doplnia potrebný počet kandidátov tak, ako to od nich vyžaduje ústava.


Honba na tatarák a fiasko zníženej DPH. Aj taký bol rok potravín

Ak premiér Robert Fico dúfal, že rok 2016 si ľudia zapamätajú aj pre potraviny, nebude ďaleko od pravdy. Skôr ako o lacnej hydine a rožkoch sa však hovorilo o kvalite potravín u susedov či o vysokých pokutách za tatársky biftek.

BRATISLAVA. Mal to byť rok lacných potravín. Vláda Roberta Fica presadila v rámci druhého sociálneho balíčka zníženú daň z pridanej hodnoty na potraviny. Zníženú sadzbu - 10 percent - sa rozhodla vláda dať však iba na niektoré druhy potravín - čerstvé mäso, ryby, mlieko, maslo a chlieb. Vláda komunikovala, že sa pre zníženie dane rozhodla z dvoch dôvodov - chcela, aby ľudia za tieto potraviny platili menej a dúfala, že ľudia tak tieto konkrétne potraviny začnú nakupovať viac. Ani v jednom prípade však úplne úspešná nebola. Do zoznamu potravín s nižšou daňou sa dostali potraviny, ktoré Slováci jedia minimálne alebo vôbec. Takou položkou je napríklad mäso z oviec či kôz. Podľa štatistických údajov priemerný Slovák zje tohto mäsa za rok približne 20 dekagramov. Niektorí ľudia ho však za celý život neochutnajú ani raz. Je pridrahé. Napríklad kilogram kozieho mäsa stojí zhruba sedem eur, jahňacie od približne 6 po 20 eur. Vláda do zoznamu, naopak, nezaradila základné potraviny ako múka, soľ, cukor alebo vajcia. Ide o potraviny, ktoré patria do spotrebného koša podľa štatistického úradu, teda do zoznamu vecí, ktoré ľudia nakupujú najčastejšie. Skeptický bol počas zavedenia k zmene aj člen Rady pre rozpočtovú zodpovednosť Ľudovít Ódor. Bohatší ľudia podľa neho na nižšej DPH zarobia viac ako sociálne slabší, pre ktorých mala byť novinka primárne určená. Chudobnejšie domácnosti minú na základné potraviny relatívne viac ako bohaté, no v absolútnom vyjadrení kupujú viac potravín vyššie príjmové vrstvy. Napríklad rodina s príjmom 347 eur mesačne môže po znížení DPH ušetriť za rok približne 23 eur. Rodina s príjmom 1015 eur však ušetrí viac ako dvojnásobok – 54 eur. Vyplýva to z prepočtov, ktoré Ódor zverejnil vo svojom komentári s odvolaním sa na údaje od vládnych analytikov. Veľmi úspešná vláda nebola ani v druhom bode, nižšia daň nezvýšila záujem o nákup potravín. Poukázali na to nedávno hydinári, ktorí tvrdia, že nižšia DPH nepriniesla v roku 2016 vyšší záujem ľudí o nákup slovenského kuracieho mäsa. Hydinári si porovnali produkciu mäsa za prvých desať mesiacov tohto roka a prvých desať mesiacov minulého roka. "Sme stále na tej istej úrovni, ako sme boli vlani. Čiže znížená sadzba DPH žiadny efekt nepriniesla," povedal riaditeľ Únie hydinárov Slovenska Daniel Molnár. Jedným z dôvodov tohto stavu je podľa neho fakt, že sa cena hydinového mäsa na pultoch obchodných reťazcov medziročne takmer nezmenila. "Pri niektorých produktoch dokonca cena stúpla, pri niektorých naoko klesla," opísal Molnár. Hydinári porovnali štatistiky, ktoré publikuje ministerstvo pôdohospodárstva a Pôdohospodárska platobná agentúra. Jediní, ktorí z tejto nižšej sadzby dane profitujú, sú podľa hydinárov nadnárodné obchodné reťazce a obchodníci, ktorí zvýšili svoje prirážky aj predajnú cenu mäsa. Predajne však už dlhodobo takéto obvinenia odmietajú. Tvrdia, že s vládou podpísali memorandum, a to aj dodržujú. Rok 2016 bol tiež rokom miliónových pokút pre obchodníkov. Opakovane ju dostalo Tesco, pridala sa k nemu aj Billa či Kaufland. S príchodom novej vlády a ministerky pôdohospodárstva Gabriely Matečnej (nominantka SNS) mnohí obchodníci dúfali, že dôjde k zrušeniu miliónových pokút, o ktorých hovoria, že sú pre nich likvidačné. No nestalo sa tak a ministerka pokuty v tejto výške zachovala. Zmiernila však pravidlá. Miliónovú pokutu možno udeliť až po opakovaných pochybeniach, teda až keď kontrola nájde nedostatky po tretí raz. Zákon podľa reťazcov však napríklad nerozlišuje mieru závažnosti pochybení. Napríklad predaj výrobkov po dátume spotreby a dátume minimálnej trvanlivosti je dôvodom na pokutu bez ohľadu na to, či ide o pokazenú šunku alebo o ryžu po dátume minimálnej trvanlivosti. Rekordérom v pokutách je britský reťazec Tesco, dokopy ich už dostal šesť. Tú poslednú však nakoniec zaplatiť nemusí. Pokutu mu dali kontrolóri za minuloročné zistenia v hypermarkete Tesco v Pezinku, Štátna veterinárna a potravinová správa však na svojom webe v polovici decembra zverejnila informácie, že vyhovela odvolaniu reťazca a pokutu zrušila pre chyby v zisteniach úradníkov. Úrad priznal, že pri pokute za nedostatky v pezinskom hypermarkete nebol "dostatočne zistený skutkový stav veci". S príchodom ministerky Matečnej sa tiež dostala do popredia aj téma kvality našich potravín. Ministerke, ako aj jej českému kolegovi, sa zdá, že naše potraviny sú iné ako napríklad rakúske. „Tento problém, teda dvojakú kvalitu potravín riešime na Rade ministrov. Český minister podal závažnú správu, v ktorej na to upozornil a my sme sa pridali – tiež s tým totiž máme skúsenosti,“ povedala ministerka Matečná. Európska komisia Slovensko aj Česko vyzvala, aby sťažnosť potvrdili aj laboratórnymi testami. Tie potom posúdi Brusel a rozhodne čo ďalej. To, či budú naše krajiny v sťažnosti úspešné, je otázne. Nadnárodné spoločnosti môžu totiž podľa staršieho rozhodnutia komisie (z roku 2011) do rôznych krajín dodávať korenie či kávu pod rovnakým názvom, a to aj napriek tomu, že sa tovar líši zložením aj chuťou. Brusel tvrdí, že aj napriek tomu, že ide o rôzne potraviny, ľudí - konzumentov - to nijako nepoškodzuje. Na tému sa po námietkach nášho a českého ministerstva predložených na jar vyjadrovali opäť aj eurokomisári pre oblasť zdravia a bezpečnosť potravín Vytenis Andriukaitis, ako aj pre poľnohospodárstvo Phil Hogan, ktorí potvrdili predchádzajúce tvrdenie komisie. Dôležité však bude rozhodnutie komisie. Obrovskú diskusia v spoločnosti vyvolal v roku 2016 aj zákaz predaja tatarákov v reštauráciách. V septembri navštívili hygienici šesť bratislavských reštaurácií a zakázali im predávať tatársky biftek zo surového mäsa. Okamžite sa rozprúdila veľká diskusia, či je obľúbený tatarák naozaj nebezpečný a či patrí na tanier. Na jednej strane stoja hygienici z Úradu verejného zdravotníctva, ktorí tvrdia , že tepelne nespracované mäso do reštaurácií nepatrí. Na druhej strane sú ľudia, ktorí si ho aj za desať eur pravidelne kupujú a chutí im. Reštaurácie sa ohradzovali, že ide o obľúbenú pochúťku, napríklad k pivu. Úrad verejného zdravotníctva však hovorí, že podľa vyhlášky sa mäso a vajcia musia tepelne upravovať, inak sa nesmú podávať v reštauráciách. „V opačnom prípade hrozí pokuta od 150 eur do 20-tisíc eur. Ak došlo k porušeniu opakovane, pokuta sa môže zvýšiť až na dvojnásobok,“ vysvetľuje Martina Merková z mediálneho odboru Úradu verejného zdravotníctva. Pokuty za podávanie tataráku v reštauráciách odštartovali diskusiu o tom, či je surové mäso naozaj nebezpečné a či nie je vyhláška, ktorá ho už niekoľko rokov plošne zakazuje, zastaraná. Za tatarák sa postavili aj ľudia v internetovej petícii „Neberte nám tatarák!“ vyzbierali niekoľko tisíc podpisov. Ku kritikom vyhlášky sa pridal aj profesor Peter Turek, ktorý je vedúci Katedry hygieny a technológie potravín a Ústavu hygieny a technológie mäsa na Univerzite veterinárskeho lekárstva a farmácie v Košiciach. " „Ak sa tatársky biftek pripravuje podľa hygienických zásad, nie je nebezpečný," tvrdil. Hlavnú zodpovednosť za to, či je mäso v poriadku a či sa tatarákom nikto nenakazí, by podľa neho mala prevziať reštaurácia a štát by do toho nemal zasahovať. Ak by však reštaurácie začali ponúkať tatársky biftek určený pre iných konzumentov ako ľudí či iným kreatívnym spôsobom, postihovaná by nebola, upozornil súdny lekár a právnik Peter Kováč. "Viem si predstaviť, že reštaurácie zapojené do hnutia odporu budú na prilepšenie hospodárenia predávať drobné umelecké diela podliehajúce skaze a neurčené na konzumáciu s názvom “hovädzia ikebana" zložené z mäsa, cibule, korenín a tak ďalej," povedal v rozhovore pre SME. Tento text ste mohli čítať vďaka tomu, že platíte za obsah. Vážime si to.


Nesúhlasí so svojou pozíciou. Možno to bol môj posledný zápas za Plzeň, vraví Ďuriš

Slovák dvoma gólmi zariadil v zápase Európskej ligy víťazstvo českého majstra nad Austriou Viedeň.

PLZEŇ. Slovenský futbalista Michal Ďuriš bol vo štvrtok večer v drese Viktorie Plzeň na trávniku len niečo vyše polhodinu, ale kompletne otočil zápas proti Austrii Viedeň v derniére svojho klubu v Európskej lige. Do stretnutia nastúpil v 58. minúte za stavu 1:2 a dvoma gólmi zo 72. a 84. minúty preklopil víťazstvo na stranu domácich. A to Viktoria hrala od 19. minúty bez vylúčeného Lukáša Hejdu a v 40. minúte bolo už 0:2 z jej pohľadu. Keď dvadsaťosemročný Ďuriš sedem minút pred koncom hlavou spečatil obrat, skočil medzi tešiacich sa divákov. "Som rád, že fanúšikovia prišli, aj keď už o nič nešlo. Ten zápas som otočil pre nich, chcel som sa im nejako poďakovať za tých šesť rokov, čo som v klube," uviedol dvadsaťosemročný Ďuriš pre české médiá.  Citoval ho web idnes.cz. Vzápätí svoje slová vysvetlil: "Možno to bol môj posledný duel v drese Plzne. Nesúhlasím s mojou pozíciou v klube, ale nechcem predbiehať." Ďuriš zjavne upozornil, že nie je spokojný so svojou vyťaženosťou v tíme lídra českej najvyššej súťaže. Slovenský reprezentant v jeseni vypadol zo základnej zostavy, v jedenástich ligových vystúpeniach odohral dovedna len 462 minút a iba v piatich prípadoch strávil na trávniku viac než 45 minút. Stihol streliť tri góly. To všetko len niekoľko mesiacov po tom, ako odohral najlepšiu sezónu v kariére a so šestnástimi gólmi dlho bojoval o korunu kráľa strelcov. "Nemyslím si, že som mal nevydarenú jeseň. Keď si spočítate, koľko som odohral minút, tak som rád, koľko som strelil gólov," zamyslel sa. "Neviem, čo je za tým. Tvrdo som pracoval a verím, že sa mi to vráti. Tie dva góly proti Austrii sú možno zadosťučinením," dodal. Svoju náladu z nedostatku priestoru na trávniku nechcel ďalej riešiť. Ešte však podotkol, že ak by mal odísť, určite nie v rámci českej ligy. "Chce odísť? Neviem, že to povedal. Jeho forma išla v poslednom mesiaci neskutočne hore. Som rád, že to potvrdil. Nechcem, aby niekto odišiel. Mišo pozná môj pohľad, ale život a futbal prinášajú zmeny. Nechcem hráčom brániť, ale budeme sa snažiť udržať káder," reagoval na Ďurišove slová tréner Plzne Roman Pivarník pre idnes.cz. Futbalisti Viktorie Plzeň obsadili v tabuľke E-skupiny Európskej ligy konečné tretie miesto bez nároku na postup do jarného šestnásťfinále. Tam si zahrajú taliansky velikán AS Rím a rumunská Astra Giurgiu. Víťazstvo 3:2 nad Austriou Viedeň bolo pre Viktoriu jediným zo šiestich vystúpení v skupinovej fáze Európskej ligy 2016/2017. Okrem neho uhrala už len tri remízy, ktoré na postup nestačili.


Ruská pravoslávna cirkev prerušila vzťahy s cirkvou v Grécku

Grécki veriaci uznali cirkev na Ukrajine.

MOSKVA. Ruská pravoslávna cirkev pozastavila vzťahy s pravoslávnou cirkvou v Grécku, ktorá predtým uznala oficiálne novú autokefálnu pravoslávnu cirkev na Ukrajine. Informovala o tom agentúra Interfax. Tento fakt sa prejavil aj pri nedeľnej bohoslužbe v moskovskom Chráme Krista Spasiteľa, keď patriarcha moskovský a celej Rusi Kirill nevyzval veriacich, aby sa modlili za arcibiskupa pravoslávnej cirkvi v Grécku. Ruskí veriaci sa už dlhší čas počas bohoslužieb nemodlia ani za konštantínopolského ekumenického patriarchu Bartolomeja I. Aktom oficiálneho uznania nezávislej pravoslávnej cirkvi na Ukrajine bol list, ktorý koncom októbra jej najvyššiemu predstaviteľovi Jepifanijovi napísal a zaslal arcibiskup aténsky a celého Grécka Hieronym II. Ako uviedla agentúra RIA Novosti, pravoslávna cirkev v Grécku sa tak stala prvou cirkvou, ktorá uznala cirkev na Ukrajine. Toto rozhodnutie cirkvi v Grécku kritizovala pravoslávna cirkev na Ukrajine verná Moskve ako veľkú chybu a poukázala na to, že je v rozpore s kánonickým právom. Ukrajinská pravoslávna cirkev vznikla zjednotením ukrajinskej pravoslávnej cirkvi kyjevského patriarchátu s ukrajinskou autokefálnou pravoslávnou cirkvou na zjednocovacom cirkevnom sobore, ktorý sa konal v Kyjeve 15. decembra 2018, keď bol na jej čelo zvolený metropolita Jepifanij, rodným menom Serhij Dumenko, s titulom prímasa a metropolitu Kyjeva a celej Ukrajiny. Impulzom k zvolaniu tohto snemu v Kyjeve bolo rozhodnutie ekumenického patriarchu Bartolomeja z 11. októbra 2018. Bola ním zrušená 300-ročná podriadenosť kyjevských prelátov voči Moskve a bola tiež sňatá kliatba uvalená moskovským patriarchátom na ukrajinskú cirkev a jej predstaviteľov. Okrem toho konštantínopolský patriarchát fakticky obnovil svoje práva na Ukrajinu, keď zrušil právo moskovského patriarchátu vymenúvať kyjevského metropolitu, platné od roku 1686. Kyjevského metropolitu po novom volí spomínaný zbor biskupov. Ruská pravoslávna cirkev, podobne ako aj rad ďalších miestnych pravoslávnych cirkví, vnímajú toto rozhodnutia konštantínopolského patriarchátu ako nepriateľský a protiprávny krok, ktorý podľa nich môže viesť k rozkolu vnútri pravoslávia. Ruská pravoslávna cirkev už medzičasom prerušila vzťahy s konštantínopolským patriarchátom. Od rozpadu Sovietskeho zväzu pôsobia na Ukrajine tri pravoslávne cirkvi: jedna (najväčšia) je verná moskovskému patriarchátu, druhá Moskvu odmieta akceptovať a tretia (najmenšia) patrí pod ukrajinskú cirkev pôsobiacu v USA. Rozkol v ukrajinskej pravoslávnej cirkvi sa ešte viac prehĺbil po ruskej anexii Krymu a vypuknutí separatistického konfliktu na východnej Ukrajine. Agentúra Interfax v pondelok súčasne informovala, že na nedeľnej bohoslužbe v Chráme Krista Spasiteľa sa zavŕšil proces znovuzjednocovania farností ruskej pravoslávnej cirkvi vytvorenej emigrantmi z Ruska v zahraničí s ich materskou cirkvou v Rusku.


V Estónsku sa začalo najväčšie vojenské cvičenie v krajine

Na cvičení sa zúčastňujú aj vojaci Belgicka, Británie, Ukrajiny či Francúzska.

RIGA. Za účasti 15.000 vojakov sa v stredu v Estónsku začalo medzinárodné vojenské cvičenie, ktoré je najväčšie od znovuzískania jeho nezávislosti. Cvičenie sa bude konať do 14. mája a okrem územia Estónska sa bude odohrávať aj na severe Lotyšska. Informovala o tom agentúra TASS. Na cvičení sa zúčastňujú aj vojaci iných štátov. Ide spolu o asi 2000 príslušníkov armád Belgicka, Británie, Gruzínska, Dánska, Írska, Kanady, Lotyšska, Litvy, Poľska, USA, Ukrajiny, Fínska, Francúzska a Švédska. Okrem nich sa do manévrov zapoja aj estónski policajti, záchranári a príslušníci domobrany. Hlavnou úlohou cvičenia je nácvik územnej obrany v podmienkach konvenčných vojenských operácií, ako aj v podmienkach tzv. hybridnej vojny, uvádza sa vo vyhlásení ozbrojených síl Estónskej republiky. Estónsky denník Postimees informoval, že scenár cvičenia vychádza z obrany pred fiktívnym nepriateľom a jeho tromi spojencami. Veliteľ estónskej domobrany Meelis Kiili pre denník uviedol, že fiktívny protivník sa nachádza na území Ruska a Bieloruska.


Ceny ropy mierne klesli

Dianie vo svete zabránilo výraznejšiemu poklesu cien ropy.

NEW YORK. Ceny ropy v utorok večer mierne klesli. Dôvodom je znížený apetít po riziku, ktorý ovplyvnil vývoj na trhoch v USA. Ale napätie medzi Saudskou Arábiou a Jemenom, silný dopyt aj dohoda o znížení ťažby najväčších svetových producentov, členov aj nečlenov OPEC, a tiež vyhliadky na obnovenie sankcií USA voči Iránu zabránili výraznejšiemu poklesu cien ropy. Barel (159 litrov) americkej ľahkej ropy West Texas Intermediate (WTI) s dodávkou v júni sa v utorok o 19.41 h SELČ predával po 68,15 dolárov (55,80 eura). To je o 49 centov menej ako v predchádzajúci deň na konci obchodovania. Cena júnového kontraktu na severomorskú ropnú zmes Brent klesla o 30 centov na 74,41 dolárov za barel.


Oligarcha Poór plánuje sťahovanie do Prahy, pripravuje na to aj svoje podnikanie

Zatiaľ nie je známe či Vladimír Poór odchádza zo Slovensko s celou rodinou, alebo do Česka presúva len svoje podnikanie.

BRATISLAVA. Trnavský podnikateľ Vladimír Poór, ktorý má blízko k vládnemu Smeru, začal vo svojich firmách robiť poriadok. Koncom februára 2018 zmenila akcionára spoločnosť City-Arena PLUS, ktorá vlastní nákupné centrum v Trnave. Informuje o tom spravodajský web Aktuality.sk. „Novým majiteľom sa stala česká akciovka EMX Plus CZ1, ktorú ovláda ďalšia spoločnosť EMX Plus Holding. Ako vyplýva z českého obchodného registra, jediným vlastníkom tohto holdingu je zase slovenská firma Euro MAX Slovakia Plus,” napísali Aktuality.sk s tým, že táto spoločnosť stále patrí do portfólia biznismena Poóra. V Trnave sa už dlhšie nahlas hovorí o tom, že podnikateľ plánuje predaj tohto nákupného centra. Poór však pre Aktuality.sk špekulácie o predaji odmietol. Povedal, že City Arena nie je predaná a stále ju spoluvlastní on. Aktuálne preskupovanie vo firmách má podľa jeho slov súvisieť so sťahovaním do Prahy. Nie je však známe, či Poór opúšťa Slovensko s celou rodinou alebo do Česka presúva len svoje podnikanie. Aktuality.sk v tejto súvislosti poukázali na štvrtého najbohatšieho slovenského podnikateľa s kontaktmi na vládny Smer-SD Milana Fiľa. Fiľo pred dvoma rokmi podobne presunul svoju centrálu do Prahy. Zdôvodnil to tým, že v Českej republike sú nižšie dane – kým firmy na Slovensku musia odvádzať 21 percent zo svojich ziskov, v Česku je to len 19 percent.


Slovan inkasoval a nastala panika. Fanúšikovia majú právo na hnev

BRATISLAVA. Futbalisti Slovana vstúpili do nového ročníka Fortuna ligy víťazstvom 3:1 na ihrisku FK Pohronie Žiar nad Hronom Dolná Ždaňa. Výkonom však opäť nepresvedčili. S nováčikom najvyššej futbalovej súťaže sa trápili až do konca zápasu. V 85. minúte slovanisti vyhrávali len o gól. A strachovali sa o výsledok. Proti tímu, ktorý má rozpočet na úrovni sedemstotisíc eur, čo je približne ročný plat hráča Slovana Andraža Šporara. Slovinský útočník strelil dva góly, z toho jeden z penalty. Pred pár dňami práve jeho zahodená jedenástka v rozstrele proti FK Sutjeska Nikšić znamenala definitívne vypadnutie Slovana z 1. predkola Ligy majstrov. „Zažili sme náročné tri dni. Nebolo to ľahké pre nás, ani pre fanúšikov. Víťazstvo proti Pohroniu bolo nevyhnutné,“ priznal Šporar po zápase. Dočasný tréner Slovana Vladimir Radenkovič urobil päť zmien v zostave v porovnaní so stredajším výbuchom na ihrisku čiernohorského majstra. Na pravý kraj obrany posunul stopéra Bajriča, do stredu namiesto neho prišiel Abena. Na poste defenzívneho stredopoliara nastúpil po dlhšej dobe Nono. „Jeden zápas zlyhanie v Čiernej Hore určite neodčiní. Víťazstvo nám však určite pomôže, je dôležité predovšetkým po psychologickej stránke,“ uviedol pre Nono pre skslovan.com. „Ďakujeme fanúšikom, že prišli na zápas a povzbudzovali nás. Vieme, že sú nahnevaní, majú na to právo,“ dodal. Do útoku sa k Šporarovi posunul aj rýchlonohý Čavrič, ktorý ku gólu pridal aj asistenciu a práve po faule naňho premenil Šporar penaltu. Do zápasu opäť nezasiahol talentovaný Strelec. „Po zlyhaní v Čiernej Hore sa nachádzame v zložitej situácii. Bolo náročné urobiť krok dopredu a pripraviť mužstvo na zápas,“ reagoval Radenkovič na tlačovej konferencii. Do pozície dočasného hlavného trénera sa dostal po odvolaní Martina Ševelu. Žiadna badateľná zmena herného prejavu sa nekonala. Slovanisti hrali viackrát nezodpovedne a sebecky. „Hodinu hry sme boli lepší, ale potom prišiel zlý okamih. Inkasovali sme a nastala mierna panika,“ naznačil Radenkovič. Po strelenom góle sme si začali viac veriť. A na Slovane bol vidieť určitý nedostatok sebadisciplíny. Ešte v 85. minúte viedol Slovan o gól. Slovenský majster, ktorý mal v zostave reprezentantov Slovinska, Bulharska či Maďarska sa obával o výsledok proti hráčom, z ktorých väčšina nemala s najvyššou súťažou žiadne skúsenosti. „Po strelenom góle sme si začali viac veriť. A na Slovane bol vidieť určitý nedostatok sebadisciplíny,“ uviedol tréner Pohronia Milan Nemec. „Slovan v lige momentálne nemá konkurenciu. Napriek tomu sme zistili, že s nimi môžeme hrať. Mali sme viaceré šance,“ dodal Patrik Abrahám, strelec premiérového gólu Pohronia v najvyššej súťaži. Nováčik predviedol sympatický výkon. Opäť sa ukázalo, že bojovnosťou a srdcom sa aj slabší tím dokáže vzoprieť silnejšiemu. „Bola to pre nás veľká škola. Je to určite o dvadsať úrovní vyššie než to, na čo sme boli zvyknutí z minulej sezóny v druhej lige,“ priznal kapitán Pohronia Lukáš Pellegríni. Mužstvo s najnižším rozpočtom vo Fortuna lige pred začiatkom sezóny mnohí odpisovali. Hovorilo sa, že v lige bude len do počtu. „Na prvý zápas vo Fortuna lige môžeme byť hrdí. Mali sme dobré pasáže, na ktoré chceme nadviazať. Verím, že sa môžeme porovnávať s ostatnými tímami,“ myslí si tréner Nemec.


Viete, aké banány a jablká kupujete? Zorientujte sa v ich pôvode podľa značiek

Nálepky s číslami na ovocí majú svoj význam, nie každý sa v nich však vyzná.

Možno ste si aj vy pri nákupe niektorých druhov ovocia na nich všimli nálepky s niekoľkočíselnými kódmi, nikdy vám však nezišlo na um zisťovať, čo presne znamenajú. Nie sú tam náhodou a majú pomerne dôležitý význam, ak chcete vedieť pôvod plodov, ktoré kupujete a akým spôsobom boli vypestované. Na Slovensku sa zvyčajne stretávame s týmito nálepkami na banánoch či jablkách. Každá z nich obsahuje takzvaný PLU kód (PLU - Price Look Up, vyhľadanie ceny), ktorý môže byť štvor- a päťmiestny. Existujú však tri druhy PLU kódov. Pomáhajú rozlíšiť, či bolo ovocie vypestované konvenčným spôsobom (za pomoci použitia pesticídov a hnojív), organicky alebo či bolo geneticky modifikované. Štvormiestny kód - Plody vypestované konvenčným spôsobom (napríklad 4020) Päťmiestny kód začínajúci sa číslom 9 - Organicky vypestované plody (94020) Päťmiestny kód začínajúci sa číslom 8 - Geneticky modifikované plody (napríklad 84020) Napríklad na banánoch sa s týmto označením stretnete v podobe čísel 4011, 94011 alebo 84011. Kódy platia medzinárodne a spravuje ich Medzinárodná federácia pre výrobné štandardy, nie sú však pre pestovateľov povinné. Aj preto nie je zvykom, že by producenti ovocia dobrovoľne priznávali, že ich plody sú geneticky modifikované. Iba málokedy sa tak človek na trhu stretne s päťmiestnym kódom začínajúcim číslicou 8. Na stránke Medzinárodnej federácie pre výrobné štandardy nájdete kódy akýchkoľvek druhov ovocia a zeleniny a ľahko si môžete overiť, čo znamenajú.


Turecká ofenzíva by mohla podľa Putina vzkriesiť Islamský štát

Kurdi strážia tisícky zajatých bojovníkov Islamského štátu.

PARÍŽ, MOSKVA. Ruský prezident Vladimir Putin v piatok vyhlásil, že turecká vojenská operácia v Sýrii by mohla viesť k oživeniu skupiny Islamský štát (IS) v tomto regióne. Putin podľa agentúry AFP uviedol, že Kurdi, ktorí strážia tisícky zajatých bojovníkov Islamského štátu, sa dali teraz na útek. "Nie som si istý, či to bude turecká armáda schopná dostať pod kontrolu - a ako rýchlo," povedal ruský prezident počas návštevy Turkménska. "Je to pre nás naozajstná hrozba," dodal. Členovia Bezpečnostnej rady OSN sa vo štvrtok na spoločnom stanovisku k prebiehajúcej tureckej vojenskej operácii voči Kurdom na severovýchode Sýrie nedokázali zhodnúť. Piati európski členovia BR OSN - Belgicko, Británia, Francúzsko, Nemecko a Poľsko -, ktorí zasadnutie zvolali, vyzvali Ankaru, aby vojenskú operáciu v Sýrii ukončila. Invázia Turecka do severovýchodnej Sýrie, kde operujú Kurdmi vedené Sýrske demokratické sily (SDF), dlhoročný spojenec Spojených štátov v boji proti teroristom zo skupiny IS, sa začala v stredu. Ankara ju spustila po tom, ako sa z tejto oblasti stiahli americkí vojaci.


Človek je v skutočnosti chodiaca kolónia mikróbov

V ľudskom tele i na jeho povrchu žije obrovské  množstvo mikróbov. Je ich desaťkrát viac ako našich buniek.

M ikrobióm. Ak by ste raz chceli zistiť, z čoho naozaj je poskladané ľudské tele, mqali by ste si zapamätať toto slovo.  Pretože okrem našich vlastných buniek naše telá obsahujú ohromné množstvá ďalších drobných organizmov – mikroorganizmov je dokonca zrejme viac, ako všetkých našich buniek.   Mikróby sú dôležité pre ľudské zdravie, pretože zohrávajú významnú úlohu pri podpore imunitného systému a pri trávení potravy. Pôsobia tiež ako prvotná ochranná bariéra proti choroboplodným zárodkom. Narušením mikrobiómu môžu vzniknúť rôzne ochorenia. Mikrobióm je ovplyvnený našimi dennými aktivitami vrátane umývania tela a rúk, jedenia probiotických produktov, akými sú jogurty, kyslomliečne výrobky, atď. Je citlivý na narušenia spôsobené napríklad používaním antibiotík a počas života sa množstvo a zloženie jednotlivých druhov mikróbov dynamicky mení. Mikrobióm sa tiež využíva pri vývoji nových vakcín, liekov a výživových doplnkov. Po stáročia ľudstvo bojovalo s mikróbmi. Čierny mor, kiahne, žltá horúčka a týfus – to sú príklady infekčných ochorení z histórie. K súčasným možno zaradiť maláriu, tuberkulózu, choleru, HIV/AIDS a niektoré ďalšie. Snahou rozvíjajúcej sa mikrobiológie bolo zvíťaziť nad choroboplodnými zárodkami (patogénmi) a eliminovať infekčné ochorenia. Ľudské telo obsahuje asi desaťkrát viac mikrobiálnych ako vlastných buniek. V súčasnosti sa formuje nový pohľad na mikróby a moderná mikrobiológia považuje ľudí a mikróby za spoločne sa vyvíjajúci a vzájomne výhodný systém. Ako ľudský organizmus profituje z mikróbov? Treba povedať, že väčšina mikroorganizmov, s ktorými prichádzame do kontaktu, sú pre nás výhodné: štiepia zložky potravy, ktoré nedokážeme stráviť bez mikrobiálnych enzýmov (napríklad zeleninu), poskytujú energiu pre náš metabolizmus, vyrábajú potrebné vitamíny a pôsobia ako prvotná obranná línia proti patogénom. Podľa súčasných poznatkov ľudské telo obsahuje asi desaťkrát viac mikrobiálnych (približne 1014) ako vlastných buniek (približne 1013). V tomto systéme človek + mikróby (často označovanom ako ľudský superorganizmus) môže byť miliónkrát viac mikrobiálnych génov než ľudských. Vedci v súčasnosti predpokladajú, že vyvíjajúce sa embryá v maternici sú sterilné (bez mikróbov) a prvé inokulum (dávku) mikróbov získavajú od matky počas prirodzeného pôrodu. Takto získané mikróby kolonizujú novorodenca a iniciujú množstvo procesov vedúcich k rozvoju jeho vlastného mikrobiómu. Dieťa závisí od vaginálnych mikróbov matky, ako aj od mikróbov v materskom mlieku. Mikróby kolonizujú všetky povrchy vnútri tela dieťaťa a na ňom (orálne a dýchacie cesty, črevá, urogenitálny trakt, pokožku). Je to dynamický proces, pri ktorom sa množstvo mikróbov zvýši z nuly pri pôrode počas prvých niekoľkých týždňov života viac ako miliónkrát. Zastúpenie a množstvo jednotlivých druhov mikróbov sa mení až do tretieho roku života, keď sa stabilizuje. Mikróby v črevách novorodenca podporujú vývin jeho imunitného sytému a tie prvotné – získané od matky, sú pravdepodobne nevyhnutné. Prečo?  Aby jeho imunitný systém vedel rozlíšiť vlastné od nevlastného.  Keď imunitný systém vyzreje, konzultuje s pamäťovou bankou, či mikróby, s ktorými prišiel do styku, má považovať za vlastné alebo nie a či má začať obranu proti patogénom. Každá časť nášho tela je osídlená jedinečnou komunitou mikróbov a predpokladá sa, že nás osídľujú len nám vlastné mikrobiálne druhy a kmene (mikrobiálne poddruhy). Určité mikróby osídľujú našu pokožku, iné nosnú sliznicu a väčšina mikróbov žije v hrubom čreve. V našich ústach tiež žije bohatý mix mikróbov, z ktorých niektoré preferujú zuby, iné ďasná. Zdá sa, že ku kolonizácii a rastu mikróbov prispieva to, čo jeme, ale aj naše hormóny, telesné tekutiny, tuky pokožky, genetické predispozície, to, kde žijeme, a mnoho iných faktorov. Kúpaním a umývaním rúk a zubov sa tieto mikróby do istej miery odstránia, ale po istom čase sa opäť rozmnožia. Antibiotikami sa liečia ľudské infekčné ochorenia už viac ako 70 rokov a používajú sa aj na subterapeutickej úrovni pri podpore produkcie mäsa pri dobytku. Podobne ako vakcíny, aj antibiotiká sú výsledkom medicínskeho pokroku v eliminácii infekčných ochorení. Dnes vďaka užívaniu antibiotík a vakcín deti nezomierajú na infekčné ochorenia, ktoré ich zabíjali pred päťdesiatimi rokmi. Rutinné používanie antibiotík však môže spôsobiť vedľajšie účinky a poškodenie nášho mikrobiómu. Ako? Keď sú baktérie vystavené subletálnym dávkam antibiotík, teda dávkam, ktoré ich nezabijú úplne, umožní im to vyvinúť rezistenciu proti príslušnému antibiotiku. Stane sa to vtedy, keď pacient neprijme plnú dávku predpísaného antibiotika, alebo keď sú cieľové baktérie vystavené nízkym dávkam nedostatočným na ich kompletné zabitie.  Navyše, antibiotiká majú vedľajšie účinky a môžu zabíjať prospešné baktérie mikrobiómu, ktoré nie sú ich cieľom – tzv. necieľové baktérie. Vedci predpokladajú spojitosť medzi narušením ľudského mikrobiómu, používaním antibiotík a neočakávaným nárastom autoimunitných ochorení a alergií, ktoré sa v minulosti vyskytovali relatívne zriedkavo. Autoimunita je zlyhanie nášho imunitného systému v rozlišovaní vlastného od nevlastného, čo môže viesť k imunitnej odpovedi na bunky a tkanivá vlastného organizmu. Príkladmi autoimunitných ochorení sú: reumatoidná artritída, lupus, diabetes a celiakia. Súčasná predstava je taká, že dôsledkom používania antibiotík dochádza k strate pôvodných súčastí mikrobiómu, čím sa môže odstrániť potrebný spúšťač normálneho vývinu imunitného systému. Výsledkom je, že takýto imunitný systém umožní vznik autoimunitného ochorenia. Je však nevyhnutný rozsiahlejší výskum, aby sa zistil presný vzťah medzi ľudským mikrobiómom a autoimunitnými ochoreniami a aby sa našli účinnejšie liečebné postupy. Okrem nadmerného používania antibiotík existuje aj tzv. hypotéza miznúcich mikróbov. Podľa nej v dôsledku rutinných zvykov zaužívaných v modernej spoločnosti – akými sú čistá voda, prehnaná hygiena, cisárske rezy a antibakteriálne mydlá používané mnohými generáciami, sa u matiek redukujú mikróby potrebné pre vývin imunitného systému novorodencov. Vytrácajú sa z generácie na generáciu. Táto hypotéza však ešte potrebuje seriózne vedecké testovanie. V súčasnosti sa rozvíjajú praktické medicínske aplikácie využívajúce kľúčovú vlastnosť mikrobiómu – jeho premenlivosť. Mnoho pacientov získa v nemocnici sekundárnu infekciu, pretože sú už chorí a majú oslabený imunitný systém.  Mikrobiómy sú totiž dynamické systémy, v ktorých sa zloženie a množstvo mikróbov počas života mení. Zdá sa, že niektoré mikróby sú v mikrobiálnej komunite prítomné vždy, sú teda esenciálne, zatiaľ čo iné sú zrejme nestále a objavujú sa len na niekoľko dní, týždňov či rokov. Na základe tejto premenlivosti je možné vyvinúť liečbu využívajúcu úmyselné a kontrolované zásahy do zloženia a obsahu mikrobiómu. To umožňuje zmeniť nevyvážený a optimálne nefungujúci mikrobióm na taký, ktorý eliminuje ochorenie a obnovuje zdravie. Dôkazom sú dva príklady: Clostridium difficile – častá infekcia tráviacej sústavy, ktorá je dôsledkom eliminácie alebo redukcie črevných mikróbov. Mnoho pacientov získa v nemocnici sekundárnu infekciu, pretože sú už chorí a majú oslabený imunitný systém. Navyše, mnoho z týchto pacientov na liečenie tejto infekcie dostáva antibiotiká.  Kombinácia týchto faktorov môže viesť k závažnej infekcii tráviaceho traktu baktériou Clostridium difficile (C. difficile). Táto baktéria sa môže rozmnožiť v tráviacom trakte, ak sú jeho prirodzene osídľujúce baktérie eliminované alebo redukované, napríklad antibiotikami. Výsledkom infekcie je silná hnačka a dehydratácia pacienta. Niektorí pacienti sa môžu uzdraviť z infekcie touto baktériou tým, že prestanú užívať antibiotiká, ale u mnohých takáto jednoduchá liečba nestačí a aj vyliečení pacienti môžu znovu podľahnúť infekcii. V liečbe tejto infekcie zaznamenala výrazný úspech nedávno obnovená medicínska terapia – bakterioterapia – alebo fekálna transplantácia pacientov. Ide o prenos črevného mikrobiómu zo zdravého človeka na chorého vo forme stolice.  Najčastejšie sa čersvé vzorky stolice zozbierajú od zdravých členov rodiny pacienta, rozmiešajú sa v kvapaline a vpravia do pacienta pomocou kolonoskopu, klystíru alebo aj pomocou trubice vsunutej cez nos. Pacient sa všeobecne uzdraví do dvoch týždňov. Tento postup bol prvýkrát použitý v roku 1950 a nedávno sa začal opäť využívať ako voliteľná liečba pre pacientov s infekciou C. difficile. Prostredníctvom sekvenovania DNA začíname chápať, že prenos črevnej mikroflóry zdravého človeka do tráviaceho traktu chorého vedie k zvráteniu bakteriálnej nerovnováhy spôsobenej ochorením a k efektívnemu znovuvytvoreniu mikrobiómu pacienta odolného proti infekcii baktériou C. difficile. Fekálne transplantácie poukazujú na to, že máme premenlivý dynamický a vratný mikrobióm. Tento spôsob liečby infekcií baktériou C. difficile má viac ako 90 % úspešnosť. Keďže mnohí ľudia považujú použitie fekálneho prenosu za nepríjemné, vedci sa snažia izoláciou z ľudského mikrobiómu vyvinúť alternatívne zmesi s definovanými druhmi mikróbov. Tieto zmesi sú pre liečbu infekcií výhodnejšie, pretože sú z nich odstránené všetky potenciálne patogény, čo robí procedúru bezpečnejšou. V najbližšom období sa očakáva väčšie využitie tohto spôsobu liečby. Uchovávanie mikrobiómov pacientov s nádormi – tie umožnia po skončení liečby obnoviť ich zdravotný stav. Mnohí lekári už vedia, že pacienti sa vyliečia rýchlejšie, ak sú ich mikrobiómy chránené. Príkladom toho je výskum v rámci liečby pacientov s nádormi. Radiácia a chemoterapia spôsobujú vedľajšie nežiaduce účinky, pretože zabíjajú zdravé bunky spolu s nádorovými. Zároveň sa ničia aj mikrobiómy pacientov. Lekári ich preto začali uchovávať. Ide o proces podobný uskladneniu krvi pacientov pre prípad ich operácie. U pacientov s nádormi lekári zbierajú a uskladňujú ich črevný mikrobióm pred liečbou vo forme stolice. Keď je onkologická liečba ukončená, lekári znovu inokulujú pacientov ich vlastným mikrobiómom procedúrou podobnou už spomínanej fekálnej transplantácii. Týmto spôsobom dostanú onkologickí pacienti čerstvú dávku vlastných mikróbov, čím sa znovu obnovia ich mikrobiómy a skráti sa čas rekonvalescencie. V súvislosti s probiotikami väčšine z nás napadnú jogurty. Probiotiká sú živé mikroorganizmy, ktoré – ak sú podávané v adekvátnych množstvách – znamenajú zdravotné benefity pre hostiteľa. Ako presne však mikroorganizmy z jogurtov interagujú s črevnými mikróbmi a aký je z tohto pôsobenia zdravotný benefit, zostáva ešte preskúmať.  Vedecké objasnenie pôsobenia probiotík na ľudské zdravie iste rozšíri dostupnosť sofistikovaných probiotických produktov v lekárňach. Podľa International Scientific Association for Probiotics and Prebiotics (Medzinárodnej vedeckej organizácie pre probiotiká a prebiotiká) prebiotiká sú osobitne fermentované substancie spôsobujúce špecifické zmeny v zložení a/alebo aktivite črevných mikróbov, čo prispieva k zdravotným benefitom pre hostiteľa. Fermentácia je metabolický proces využívaný mikróbami, akými sú aj črevné baktérie, uprednostňujúci rast bez prístupu kyslíka. Výhodné baktérie črevnej mikroflóry využívajú prednostne tieto mikrobiálne rastové substancie. Ak konzumujete vhodné prebiotiká, stimulujete priaznivé mikróby, a tým zlepšujete tráviace funkcie. Výskum prebiotík je v súčasnosti veľmi intenzívny a orientuje sa na prípravu prebiotík využívaných užitočnými baktériami. Intenzívne sa tiež skúma materské mlieko, keďže sa predpokladá, že obsahuje najhodnotnejšie prebiotiká v prírode. Podľa najnovších výskumov ľudský mikrobióm má vyšší potenciál na identifikáciu indivíduí ako tzv. DNA fingerprinting – metóda nazvaná podľa toho, že umožňuje získať jedinečný odtlačok DNA každého človeka podobne ako odtlačok palca. Výskumníci z Harvard T.H. Chan School of Public Health zistili, že mikrobióm každej osoby obsahuje dostatok rozlišujúcich vlastností na identifikáciu jednotlivca spomedzi stoviek iných ľudí. Táto štúdia je prvou, ktorá poukázala na skutočnosť, že identifikácia osôb na základe údajov z mikrobiómu je reálna. Metóda tzv. fingerprintingu je analýzou DNA, ktorá sa už desiatky rokov využíva vo forenznej genetike. Je založená na jedinečnosti určitých špecifických sekvencií pre každú individuálnu ľudskú DNA, na základe ktorej možno spoľahlivo identifikovať každé indivíduum. Výskumník Eric Franzosa z Department of Biostatistics na Harvard Chan hovorí, že podobne možno využiť aj sekvencie DNA z mikróbov osídľujúcich ľudské telo. To otvára možnosť prepojiť vzorky ľudského mikrobiómu medzi databázami, čo má potenciál odhaliť citlivé informácie o subjekte – napríklad sexuálne prenosné infekcie. Franzosa a jeho kolegovia využili verejne dostupné údaje z projektu Human Microbiome Project (HMP), v ktorom sa analyzovali mikróby zo stolice, slín, pokožky a iných zdrojov 242 jedincov. Autori využili klasický vedecký počítačový algoritmus, aby skombinovali všeobecné a špecifické vlastnosti sekvencií z počiatočných vzoriek mikrobiómu, a vytvorili tak individuálne špecifické kódy. Potom porovnali kódy mikrobiómových vzoriek zozbieraných počas sledovania od toho istého indivídua, ako aj vzorky medzi nezávislými skupinami indivíduí. Výsledky poukazujú na jedinečnosť kódu indivídua medzi stovkami iných a na to, že individuálne mikrobiálne spektrum sekvencií zostalo stabilné počas jedného roku. Mikrobiálny kód získaný zo vzoriek čreva bol mimoriadne stabilný, s viac ako 80 % mikróbov identifikovateľných aj rok od začiatku výskumu. Možno teda predpokladať, že nové poznatky výskumu ľudského mikrobiómu prinesú v blízkej budúcnosti ďalšie významné aplikácie v oblasti medicíny a zlepšovania ľudského zdravia, ale aj nové poznatky v kriminálnej a forenznej praxi.    Text pôvodne vyšiel v magazíne Quark. Tento text ste mohli čítať vďaka tomu, že platíte za obsah. Vážime si to.


Únia a Japonsko sa snažia urýchliť dohodu o voľnom obchode. Chcú ju pred brexitom

Komisárka EÚ pre obchod Cecilia Malmströmová povedala, že lídri EÚ a Japonska by mohli podpísať dohodu už v lete.

BRUSEL. Európska únia (EÚ) a Japonsko sa snažia urýchliť plánovanú dohodu o voľnom obchode, aby zabezpečili, že vstúpi do platnosti na začiatku roka 2019. Ideálne predtým, ako Británia opustí EÚ. Uviedli to v stredu (28.2.) hlavní vyjednávači oboch strán. Japonský veľvyslanec pre medzinárodné hospodárske záležitosti Joiči Suzuki povedal, že dohoda, ktorú minulý rok odsúhlasili vyjednávači, bude pravdepodobne predložená japonskému parlamentu v druhej polovici roka 2018, čo umožní ratifikáciu do konca roka. "Je veľmi dôležité, aby vstúpila do platnosti pred koncom marca 2019," povedal na konferencii think-tanke CEPS v Bruseli v súvislosti s dátumom, keď má Británia opustiť EÚ. Ak by dohoda vstúpila do platnosti pred brexitom, mohla by sa automaticky uplatňovať na Britániu počas prechodného obdobia (po dobu približne dvoch rokov). V opačnom prípade to tak byť nemusí. Komisárka EÚ pre obchod Cecilia Malmströmová v utorok (27.2.) povedala, že lídri EÚ a Japonska by mohli podpísať dohodu už v lete. Hlavný vyjednávač EÚ s Japonskom Mauro Petriccione dodal, že Európska komisia odstránila všetky prekážky, aby zabezpečila podpis v lete. "Znížili sme všetky administratívne blokády a využívali všetky zdroje," povedal. Dohoda sa ešte musí preložiť do všetkých jazykov EÚ. Petriccione uviedol, že prekladatelia dostali len dva mesiace, aby to urobili, pričom bežne na to majú sedem až osem mesiacov. Tento proces je oveľa rýchlejší, ako je tomu v bežných prípadoch. Japonsko podrobne sleduje vývoj okolo brexitu a budúce vzťahy medzi Britániou a EÚ, pretože viaceré japonské automobilky dodávajú na európsky trh autá vyrobené v britských závodoch a spoliehajú sa na voľný a bezcolný obchod medzi Britániou a kontinentom. Podľa Suzukiho, ak by dohoda medzi EÚ a Japonskom platila už počas prechodného obdobia, Japonsko by získalo viac času na dosiahnutie samostatnej obchodnej dohody s Britániou. V EÚ však bude rýchlosť realizácie dohody závisieť od rýchlosti diskusie a následného schválenia zmluvy v 28 členských štátov EÚ a Európskeho parlamentu.


Znížil stratu na lídra. Magnitogorsk v šlágri zdolal Omsk

MOSKVA. V pondelňajšom šlágri KHL vyhrali hokejisti Metallurgu Magnitogorsk na ľade lídra Východnej konferencie Avangardu Omsk 3:1 a znížili tak stratu na súpera. Magnitogorsk vedie tabuľku už iba so štvorbodovým náskokom na druhý Omsk, ten má navyše zápas k dobru. V ďalšom stretnutí Dinamo Minsk zvíťazilo v Kazani nad domácim Ak Bars 5:3, hoci ešte v 54. minúte prehrávali hostia 1:3. Avangard Omsk - Metallurg Magnitogorsk 1:3 (1:1, 0:1, 0:1)Góly: 3. Kučerjavenko - 2. Denis Kazionov, 36. Zaripov, 60. Mozjakin Ak Bars Kazaň - Dinamo Minsk 3:5 (2:1, 1:0, 0:4)Góly: 11. Lukojanov, 18. Lazarev, 40. Malychin - 17. a 55. Materuchin, 54. Gavrus, 56. Ellison, 60. Klinkhammer Dinamo Moskva - Lokomotiv Jaroslavľ 4:3 pp (1:0, 0:3, 2:0 - 1:0)Góly: 47. a 63. Cvetkov, 18. Rybakov, 60. Robinson - 23. Kontiola, 36. Apalkov, 39. Polunin


Samosprávy musia kryť náklady, ktoré má financovať štát

ZMOS upozorňuje, že štát nemá ani vytvorené mechanizmy na to, aby vedel, čo má financovať

BRATISLAVA. Predstava o tom, že štát uhrádza náklady na prenesený výkon, ako mu to ukladá Ústava SR, je fikcia. Tvrdí to Združenie miest a obcí Slovenska (ZMOS). To zrealizovalo audit preneseného výkonu štátnej správy, čiže úkonov, ktoré pre štát realizujú mestá a obce. ZMOS upozorňuje, že štát nemá ani vytvorené mechanizmy na to, aby vedel, aký objem finančných prostriedkov náklady na zabezpečenie preneseného výkonu štátnej správy predstavujú. Na viacerých úsekoch postupuje podľa združenia štát tak, že objem finančných prostriedkov na krytie nákladov na prenesený výkon štátnej správy sa od decentralizácie vôbec nemenil. "V tomto kľúčovom prvku - financovaní - stojí celý systém na vode. Takýto systém núti obce na jednej strane napriek nedostatku financovania zo strany štátu zabezpečovať prenesený výkon štátnej správy a náklady kryjú z vlastných prostriedkov," spresnil hovorca a tajomník Rady expertov ZMOS-u Michal Kaliňák. Tvrdí, že to znamená nepretržite porušovať zákon o rozpočtových pravidlách územnej samosprávy, v duchu ktorého obec nemôže svoje prostriedky vynakladať na výkon činností, ktoré nie sú činnosťou konkrétnej samosprávy. Na túto skutočnosť podľa Kaliňáka už v roku 2015 upozornil aj Najvyšší kontrolný úrad SR. "Druhým závažným zistením je, že osobitne v najdrahšej oblasti, akou je jednoznačne školstvo, existuje celý rad činností, ktoré obciam vznikli v dôsledku prenesenia zriaďovateľskej funkcie základných škôl na obce, a tieto činnosti štát nefinancuje vôbec," upozornil hovorca. V tomto smere sú podľa jeho slov viditeľné aj nedostatky v príslušnej legislatíve, pretože viaceré činnosti, ktoré obciam jednoznačne vznikli v dôsledku prenesenia pôsobností štátnej správy, nie sú v legislatíve označené ako výkon štátnej správy a v zmysle platných pravidiel sa teda pokladajú za samosprávnu pôsobnosť. ZMOS upozorňuje, že zmeny vyplývajúce z reformy verejnej správy ESO spôsobili zníženie efektívnosti riadenia, ako aj financovania regionálneho školstva. Taktiež, že univerzálne prenesenie pôsobností na všetky obce (okrem špeciálnych prípadov, akými sú napríklad úsek matrík alebo úsek bývania) bez rozdielu ich veľkosti alebo pripravenosti na výkon pôsobnosti z hľadiska iných aspektov vnáša do systému automaticky zdroj porúch. "Ak znovu spomenieme najdrahší úsek školstvo, legislatíva nedáva odpoveď na otázku, či každá obec má povinnosť zriadiť základnú školu, alebo je to len jej právo," podotkol Kaliňák. V roku 2001, keď vrcholili legislatívne práce na procese decentralizácie, sa podľa hovorcu predpokladalo, že výkon decentralizovaných kompetencií bude sledovaný a hodnotený a následne upravovaný tak, aby čo najlepšie fungoval. "Nestalo sa tak, a každodenná realita ukazuje, že je to na škodu veci. Systém namiesto jeho ďalšieho rozvoja ustrnul a v niektorých oblastiach degraduje," skonštatoval. Financovanie originálnych kompetencií robí územná samospráva z vlastných, najmä daňových príjmov, a to predovšetkým z podielu na výnose dane z príjmu fyzických osôb podľa zákona o rozpočtovom určení výnosu dane z príjmov územnej samospráve. "Uvedený zákon stanovuje, že výnos dane z príjmov fyzických osôb, okrem dane vyberanej zrážkou, sa rozdeľuje v pomere 70 percent pre obce a 30 percent pre vyššie územné celky. Z uvedeného vyplýva, že štát dnes nemá ani jeden cent z príjmu z týchto daní," uviedlo v reakcii pre TASR ministerstvo financií. Rezort tvrdí, že sleduje celkový vývoj hospodárenia miest a obcí. "Za posledných päť rokov získali o jednu miliardu eur navyše," podotkol s tým, že v posledných rokoch bol priaznivý vývoj na podielových daniach, ktoré medziročne rástli. Audit preneseného výkonu štátnej správy je jedným z výstupov v rámci národného projektu ZMOS s názvom Modernizácia miestnej územnej samosprávy.


Lajčák nechce obetovať povesť Slovenska v rámci V4

Slovensko by nemalo ísť proti svojim záujmom, uviedol minister zahraničných vecí.

BRATISLAVA. Minister zahraničných vecí a európskych záležitostí Miroslav Lajčák v pondelok povedal, že Slovensko by v rámci Vyšehradskej štvorky (V4) nemalo ísť proti svojim záujmom. Lajčák sa v relácii Pavla Demeša CD Klub v spravodajskej televízii Tablet.TV vyjadril k postaveniu Slovenska vo V4. "Nie je žiadnym tajomstvom, že imidž Vyšehradskej štvorky v rámci Európskej únie nie je dobrý," povedal Lajčák. "Môžeme si za to aj sami," pokračoval a uviedol, že celý rad rozumných a racionálnych stanovísk V4 komunikuje spôsobom, ktorý jej partnerov irituje, a ako príklad uviedol migráciu. Postoj krajín V4 k migrácii bol podľa Lajčáka správny a čas ukázal, že názory boli racionálne. "Spôsob, akým boli komentované, často veľmi populisticky až vulgárne a negativisticky, nám urobil veľa nepriateľov," povedal. Lajčák zdôraznil vysokú mieru európskej integrácie Slovenska, ktoré je ako jediné z V4 krajinou eurozóny, čo podľa ministra znamená, že postavenie SR je iné. Takisto pripomenul, že Európska komisia vedie voči Poľsku a Maďarsku disciplinárne konanie a takisto prebieha vyšetrovanie vo vzťahu k aktivitám českého premiéra Andreja Babiša, čo podľa neho SR takisto stavia do "trošku inej pozície". Lajčák by sa podľa svojich slov chcel vyhnúť dileme V4 verzus Európska únia a zdôraznil, že EÚ je "náš vitálny životný priestor". "Slovensko je plne integrované, naša ekonomika absolútne závisí od zdravej a úspešnej EÚ," povedal a dodal, že V4 je regionálna platforma, "ktorá nám celé tie roky bola veľmi výhodná a užitočná". "Ale naozaj si nemyslím, že by sme mali slepo v mene solidarity V4 ísť proti našim záujmom," povedal. Slovensko má v niektorých oblastiach iné záujmy a v citlivých témach EÚ je často na inej pozícii, čo podľa Lajčáka vie partnerom vo V4 odkomunikovať. Imidž V4 podľa Lajčáka zohral svoju úlohu aj pri obsadzovaní vrcholných pozícií v rámci EÚ. Minister takisto pripomenul postoj krajín V4 v súvislosti s kandidátmi na post predsedu EK.


Rada EÚ a europarlament dohodli prísnejšie štandardy pre občianske preukazy

Návrh sa týka preukazov totožnosti občanov Európskej únie.

BRUSEL. Zástupcovia rumunského predsedníctva v Rade EÚ a Európskeho parlamentu (EP) dosiahli v utorok neformálnu predbežnú dohodu o nariadení, ktoré má obmedziť podvody s dokladmi totožnosti vydávanými členskými krajinami Únie. Rada EÚ o tom informovala prostredníctvom tlačovej správy. Návrh sa týka preukazov totožnosti občanov EÚ, ako aj dokladov o pobyte, ktorých držiteľmi sú občania EÚ alebo rodinní príslušníci z krajín mimo EÚ. Na základe nových pravidiel majú byť zavedené minimálne štandardy pre obsiahnuté údaje a ochranné prvky, spoločné pre všetky členské krajiny Únie, ktoré predmetné druhy dokladov vydávajú. "Ochranu v celej EÚ je možné docieliť len zabezpečením ochrany v každom členskom štáte. Nové pravidlá ohľadne štandardov ochrany pre doklady totožnosti nám umožnia jednoduchšie odhaliť podvody s týmito dokladmi a krádeže totožnosti, čo sťaží činnosť teroristom či (iným) zločincom a súčasne uľahčí slobodný pohyb skutočným cestovateľom," uviedla rumunská ministerka vnútra Carmen Daniela Danová. Návrh vypracovaný vlani v apríli Európskou komisiou predpokladá, že preukazy totožnosti budú mať v EÚ jednotný formát zodpovedajúci platobnej karte, obsahovať strojovo čitateľnú zónu a spĺňať minimálne štandardy ochrany, vytýčené Medzinárodnou organizáciou civilného letectva (ICAO). Súčasťou preukazov má byť fotografia a dva odtlačky prstov držiteľa, uložené v digitálnej podobe na bezkontaktnom čipe. Platnosť preukazov má byť najmenej päť a najviac desať rokov. Dlhšiu platnosť navrhované pravidlá umožnia v prípade držiteľov vo veku 70 rokov a viac, kratšiu zase vtedy, ak sa doklady vydávajú neplnoletým osobám. Neformálnu dohodu teraz predložia veľvyslancom pri EÚ na odsúhlasenie v mene Rady EÚ.


Ombudsmanka upozornila na stagnáciu reštitúcií a integrácie rómskych detí

Mária Patakyová zhodnotila pokroky aj nedostatky v oblasti práv občanov.

BRATISLAVA. Zákon o obetiach trestných činov, ktorý je účinný od januára, dopomôže k tomu, aby dieťa v trestných konaniach, ktoré sa ho týkajú, vystupovalo aj ako obeť. Uviedla to ombudsmanka Mária Patakyová a dodala, že badať zlepšujúci sa trend v oblasti práv dieťaťa, ktoré v súdnych prípadoch nemusí byť vypočuté len ako svedok. Ako vyplynulo z auditu opatrení, ktorý v tomto roku realizovala Kancelária verejného ochrancu práv, pozitívny je aj trend prípravy špeciálnych miestností na vypočutie detí a prácu s nimi. Ombudsmanka už na svojej prvej tlačovej konferencii v máji avizovala, že jednou z jej priorít bude práve vykonanie auditu, ako boli orgánmi verejnej správy prijímané navrhované opatrenia jej predchodkyne Jany Dubovcovej. Uviedla, že audit sa práve finalizuje a zistenia z neho budú premietnuté do správy o činnosti úradu za rok 2017. Ombudsmanka zároveň priblížila, že z doposiaľ známych informácií možno vytypovať tri oblasti zistení. Popri oblastiach, v ktorých nastalo zlepšenie, úrad identifikoval i také oblasti, v ktorých je situácia stagnujúca, či dokonca horšia než pred dvomi rokmi. „Týka sa to predovšetkým oblasti reštitúcii poľnohospodárskej a lesnej pôdy. Vďaka otvoreniu starých uzavretých prípadov, či pri dôslednejšej kategorizácii neuzavretých prípadov sa ukázalo, že máme o tisíc reštitúcií viac ako v roku 2015,“ vysvetlila Patakyová. Doplnila, že v niektorých prípadoch by reštitúcie pri súčasnom tempe ich uzatvárania trvali až 42 rokov, preto bude odporúčať, aby úrady podnikli ďalšie kroky. Ako príklad situácií, kedy boli opatrenia prijaté len čiastočne alebo v minimálnej miere, Mária Patakyová spomenula oblasť segregácie a vzdelávania rómskych detí. „Slovenská republika v tejto oblasti veľmi nepokročila, opatrenia neboli prijaté, a preto to zatiaľ vyhodnocujeme ako stagnujúci stav,“ povedala ombudsmanka. Naopak, podľa Patakyovej možno zlepšenie badať v oblasti prístupu obyvateľov rómskych osád k pitnej vode. „Od septembra je možné vykonávať pozemkové úpravy spôsobom zámeny obecných pozemkov za tie pozemky, na ktorých sú rómske osady,“ povedala Patakyová, podľa ktorej by práve tieto zmeny mohli prispieť k legalizovaniu obydlí a výstavbe vodovodov. Kancelária verejného ochrancu práv sa v rámci auditu pozrela aj na vypísané eurofondové výzvy a zisťovala, prečo bol o projekty výstavby vodovodov zo strany starostov nízky záujem a iba veľmi malý ohlas. „Chceme upozorniť starostov obcí, ktorých sa to týka, že je tu možnosť využitia prostriedkov, a preto by mali byť aktívni,“ uviedla ombudsmanka a pripomenula blížiace sa tretie kolo výziev, ktoré bude vypísané na jar budúceho roka.


Na ľade súpera ešte nebodoval. Slovan prehral s Novokuzneckom

Slovan strelil jediný gól až v závere tretej tretiny.

BRATISLAVA. Hokejisti Slovana Bratislava si vo svojom šiestom zápase prebiehajúcej sezóny KHL pripísali štvrtú prehru. V piatkovom dueli na ľade Metallurgu Novokuzneck nevyužili viacero dobrých príležitostí a ruskému súperovi podľahli 1:2. Jediný gól "belasých" strelil v 58. minúte Václav Nedorost. "Dovolili sme súperovi v prvej tretine ísť do vedenia, v druhej tretine sme inkasovali druhýkrát a to bolo rozhodujúce. Novokuzneck uveril, že by nás mohol zdolať, hrali veľmi disciplinovane, organizovane. My sme pridali až v závere druhej časti hry, mali sme 50 striel, no chýbal tomu oveľa väčší dôraz. Mrzí nás to všetkých, musíme sa z toho dostať a napraviť to čo najskôr," uviedol tréner Slovana Miloš Říha pre oficiálnu stránku klubu.  Počas septembra odohrajú hokejisti Slovana Bratislava ešte osem zápasov (jeden doma, sedem vonku). Po zápase s Novokuzneckom budú už o pár dní čeliť hráčom Avangardu Omsk (11. sept.) a Sibiru Novosibirsk (13. sept.).


Pocta ženám neznamená, že sú zvláštnou kategóriou

Výstava MDŽ - Maľba dnešných žien je nezištným gestom úcty.

Hoci pri značke MDŽ ide o špecifickú situáciu, ktorú dokážu isté kategórie ľudí rafinovane zneužívať, predsa ju pri príležitosti Medzinárodného dňa žien použili tvorcovia novej výstavy. Volá sa Maľba dnešných žien a v stredu ju sprístupňuje bratislavská galéria White & Weiss. Pocta ženám vždy vyvoláva otázku o ich postavení, napriek tomu je pekné vzdať im ju. Nakoniec, nemusia to robiť iba chlapci a muži. Výstava Maľba dnešných žien preto približuje osobnosti vybraných maliarok, ktoré jedným dychom nevyčleňuje ako zvláštnu kategóriu. „Výstavu venujeme ženám, ale nefunguje ako rodový konštrukt ani ako protipól k mužskej maliarskej tvorbe,“ hovorí jej kurátor Ľuboš Lehocký. Za ideálny stav považuje, ak je tvorba umelkýň jednoducho výstavou pre všetkých, nenahliada na ne cez rodovú optiku ani feministické teórie, ani ich nechce pozitívne diskriminovať. Výber diel sústredil naprieč generáciami uznávaných súčasných slovenských maliarok. Vystavil maľby Kláry Bočkayovej, Veroniky Rónaiovej, Jany Farmanovej, Doroty Sadovskej, Alexandry Barth a Kristíny Bukovčákovej. Sústredil sa pri nich na diela, ktoré každá vytvorila približne vo veku okolo tridsiatky, pri zrelších autorkách zároveň predstavuje aj ich novšiu tvorbu, čím v skratke zaznamenáva vyše štyridsaťročný vývoj slovenskej ženskej maľby. „Maľba dnešných žien je zároveň pohľadom na dnešnú ženu pred štyridsiatimi rokmi,“ hovorí Lehocký. Svojím výberom naznačuje, čím sa v maľbe zaoberal „vtedajší dnešok“ oproti „dnešnému dnešku“ a aký posun v tvorbe jednotlivých autoriek nastal. „Napríklad v tvorbe Veroniky Rónaiovej jasne vidno, že sa v tridsiatke venovala téme, ktorú rozvíja dodnes,“ približuje Lehocký. „Z grafiky vznikol obraz Osamelá a neskôr, s posunom desaťročí, nový obraz pracujúci s tým istým motívom.“ Jednou zo spoločných čŕt autoriek je podľa neho práve motív samoty, opäť však pripomína, že osamotené ženské figúry nehovoria o niečom, čo sa týka výlučne žien. „Ich tvorba je rôzna, nedá sa v nej vysledovať špecifická ženská línia,“ približuje svoj výber. Považuje ho jednoducho za nezištné gesto úcty. A ako vníma postavenie umelkýň v minulosti a dnes? „Voľakedajšie postavenie žien počas umeleckého štúdia, v galerijnej prevádzke či na trhu s umením bolo určite obmedzujúcejšie ako dnes,“ hovorí Lehocký. Časom rodové obmedzenie podľa neho mizlo a vyrovnávalo sa, hoci ešte aj dnes – ako niektoré výtvarníčky priznávajú –  sterotypný prístup k ženám v tvorivom prostredí cítiť.


Bob Dylan si cenu osobne neprevezme, s prednáškou by mohol vystúpiť na jar

Svoju neúčasť na slávnostnom odovzdávaní prestížnych cien ospravedlnil skôr dohodnutými záväzkami.

ŠTOKHOLM. Americký folkrockový spevák Bob Dylan, ktorý sa stal laureátom tohtoročnej Nobelovej ceny za literatúru, avšak v decembri si v Štokholme ocenenie osobne neprevezme, bude mať možno príležitosť "dobehnúť zameškané" na jar budúceho roka. Švédskej akadémii, ktorá každoročne rozhoduje o laureátoch Nobelovej ceny za literatúru, Dylan zaslal list, v ktorom svoju neúčasť na slávnostnom odovzdávaní prestížnych cien ospravedlnil "skôr dohodnutými záväzkami". Dylan (75) je podľa akadémie "veľmi poctený" udelením ocenenia a želá si, aby si ho mohol prebrať osobne. Jeho povinnosťou však bude do šiestich mesiacov verejne vystúpiť s tzv. nobelovskou prednáškou na tému súvisiacu s udelenou cenou. Príležitosť na to by sa mohla podľa informácií zo Švédska naskytnúť na jar 2017, keď by mal Dylan koncertovať v Štokholme. "Mal by tak perfektnú príležitosť na vystúpenie s prednáškou," uviedla podľa agentúry DPA Švédska akadémia. Dylan nie je prvou osobnosťou, ktorá si Nobelovu cenu neprevezme osobne. V rokoch 2005 a 2007 tak z rôznych dôvodov učinili aj literáti Harold Pinter či Doris Lessingová. Udelenie Nobelovej ceny Dylanovi vyvolalo v októbri rozruch, samotný spevák sa k tomu dlho nevyjadroval. Niektorí analytici to pripisovali jeho nejednoznačnému postoju k Nobelovej cene. Dylan, ktorý získal ocenenie za "vytvorenie nových básnických výrazov v rámci veľkej tradície americkej piesne", skontaktoval akadémiu až po 12 dňoch - v čase, keď sa už začínali ozývať hlasy, že sa správa nezdvorilo.


Focus: Dve tretiny Slovákov nechcú registrované partnerstvá

Slovenská spoločnosť si udržuje konzervatívne názory.

BRATISLAVA. Proti zavedeniu registrovaných partnerstiev je 67,7 percenta Slovákov. Naopak, 29,3 percenta opýtaných túto možnosť podporuje. Vyplýva to z prieskumu agentúry FOCUS z 11. až 17. septembra na vzorke 1 027 respondentov, ktorý si objednalo občianske združenie Atticum.„Kultúrno-etické otázky rozdeľujú slovenskú verejnú diskusiu. Pri sledovaní mediálnej debaty by sa mohlo zdať, že slovenská spoločnosť sa za ostatné roky výrazne posunula liberálnym smerom. Na základe prieskumu možno konštatovať, že opak je pravdou," informoval agentúru SITA Michal Považan z občianskeho združenia Atticum. "Slovenská spoločnosť si udržuje svoje konzervatívne názory na registrované partnerstvá či možnosť adopcie a výchovy detí homosexuálnymi pármi,“ dodáva Považan. Združenie upozornilo, že ešte výraznejší rozdiel sa ukázal v otázke adopcií a výchovy detí pármi rovnakého pohlavia. Takéto adopcie podporuje 14,5 percenta respondentov, proti je 82,9 percenta. „Prítomnosť agendy registrovaných partnerstiev v slovenskej verejnej debate a programoch niektorých politických strán je výrazná. Táto prítomnosť len málo odráža názory obyvateľov Slovenska. Z prieskumu agentúry FOCUS vyplýva, že rozširovanie oprávnení LGBTI osôb na Slovensku Slováci považujú za druhoradé a dve tretiny až štyri pätiny s ním nesúhlasia,“ povedal Považan, ktorý kandidoval za mimoparlamentné Kresťanskodemokratické hnutie (KDH) v májových voľbách do Európskeho parlamentu.


Nezamestnanosť v zaostalých okresoch je reálne vyššie, tvrdí analytik

Miera evidovanej nezamestnanosti na Slovensku ku koncu apríla klesla pod päť percent.

BRATISLAVA. Hoci miera evidovanej nezamestnanosti na Slovensku ku koncu apríla klesla pod 5 %, na Slovensku bolo v minulom mesiaci 12 okresov s dvojcifernou mieru nezamestnanosti. Na nelichotivej prvej priečke je dlhodobo okres Rimavská Sobota, kde v minulom mesiaci bolo evidovaných na úrade práce takmer 16 % ekonomicky aktívnych obyvateľov. Nasleduje okres Kežmarok s vyše 15-percentnou mierou evidovanej nezamestnanosti a okresy Revúca a Rožňava, kde miera nezamestnanosti presiahla 13 %. Vyplýva to z údajov Ústredia práce, sociálnych vecí a rodiny SR. Ako pre agentúru SITA upozornil analytik Inštitútu zamestnanosti Alexej Dobroľubov, čísla nezamestnanosti v zaostalých okresoch sú však reálne vyššie. "Vyšší počet obyvateľov sa presťahoval za prácou, ale trvalý pobyt majú v pôvodnom okrese, čo kriví štatistiku nezamestnanosti smerom dole," uviedol.Znižovaniu miery nezamestnanosti v najmenej rozvinutých okresoch by podľa analytika pomohol takzvaný inkluzívny trh práce, na ktorom by dlhodobo nezamestnaní mali šancu získať pracovné návyky a pripraviť sa skutočný trh práce. "Zároveň je to budovanie infraštruktúry, ale aj podpora podnikateľských zámerov s vyššou pridanou hodnotou, ktorá by vyššie kvalifikovanú pracovnú silu prilákala spať do regiónov," tvrdí Dobroľubov . Bez silnejšej kúpyschopnosti obyvateľov v menej rozvinutých okresoch bude totiž podľa neho náročné naštartovať dostatočne lokálne ekonomiky.Mieru evidovanej nezamestnanosti pod 5 % minulý mesiac vykázalo 51 okresov na Slovensku. Najnižšia miera evidovanej nezamestnanosti na Slovensku bola v okrese Trenčín. Z celkového počtu ekonomicky aktívnych osôb bolo v tomto okrese 1,72 % disponibilných nezamestnaných, ktorí mohli okamžite nastúpiť do práce. Nasledovali okresy Šaľa, Hlohovec a Bratislava V. V okrese Šaľa miera evidovanej nezamestnanosti v apríli tohto roka dosiahla 1,78 %, v okrese Hlohovec 1,88 % a v okrese Bratislava V 1,94 %.


Hazard strelil svoj prvý gól v La Lige, Real doma porazil Granadu
 Slovensko
 Anglicko
Španielsko
 Nemecko
 Taliansko
 Francúzsko

Real nezastavili ani dva inkasované góly.

MADRID. Futbalisti Realu Madrid zvíťazili v 8. kole španielskej La ligy nad Granadou 4:2 a upevnili si vedenie v tabuľke Pred sobotňajším súperom majú štvorbodový náskok. Real položil základ triumfu v prvom polčase, keď sa strelecky presadili Karim Benzema s Edenom Hazardom. Tretí gól pridal po zmene strán tvorca hry Realu Luka Modrič, ktorý v 34. minúte vystriedal zraneného Toniho Kroosa. Granada v druhej polovici druhého polčasu zápas zdramatizovala a znížila na 2:3, no v nadstavenom čase inkasovala štvrtý gól z kopačky Jamesa Rodrigueza. Futbalisti Leganes prehrali v úvodnom sobotňajšom zápase na domácej pôde s Levante 1:2. Villarreal podľahol domácej Osasune 1:2. "Žltá ponorka" viedla po polčase, no v 46. minúte vyrovnal Facundo Roncaglia a obrat dokonal v 79. min Luis Ezequiel Avila. La Liga 2019/2020 - 8. kolo - sobota - výsledky Góly: 76. Braithwaite - 45+2. Martí (11 m), 49. Campana Góly: 2. Benzema, 45+1. Hazard, 61. Modrič, 90+2. James - 69. Machis, 77. Duarte Góly: 27. Gomez, 83. Parejo (11 m) - 89. Perez Góly: 46. Roncaglia, 79. Avila - 5. Torres


Samsung vďaka pamäťovým čipom strojnásobil štvrťročný zisk

Najväčší svetový výrobca smartfónov vďačí za rekordné výsledky pokračujúcemu globálnemu boomu pamäťových čipov.

SOUL. Juhokórejský výrobca elektroniky Samsung Electronics v treťom kvartáli zvýšil svoj čistý zisk o zhruba 150 percent na rekordných 11 biliónov juhokórejských wonov (KRW) zo sumy 4,4 biliónov KRW v rovnakom období minulého roka. Tržby posilnili o 30 percent na 62 biliónov KRW a prevádzkový zisk sa takmer strojnásobil na 14,5 biliónov KRW. Spoločnosť o tom informovala v utorok.Najväčší svetový výrobca smartfónov vďačí za rekordné výsledky najmä pokračujúcemu globálnemu boomu pamäťových čipov. Na kapitálové investície tento rok Samsung vyčlenil 46,2 biliónov KRW, z toho 29,5 biliónov KRW do rozšírenia výroby pamäťových čipov. Vlani pritom celkové kapitálové výdavky firmy dosiahli sumu 25,5 biliónov KRW, informuje agentúra AP.


Štát chce viac minúť na investičné projekty. Príde na Slovensko viac firiem?

Budúci rok štát plánuje minúť na investičné projekty 45 miliónov eur. Medziročne majú narásť o 40,6 milióna eur.

BRATISLAVA. Na Slovensko príde na budúci rok oveľa viac investorov ako tento rok. Aspoň s tým počíta vláda v návrhu štátneho rozpočtu. Na podporu investičných projektov minister financií Peter Kažimír vyčlenil 45 miliónov eur. Na tento rok ide zo štátnej kasy na investičné projekty necelých päť miliónov eur.  „Zo spomínanej sumy je 25 miliónov určených na financovanie projektov schválených v minulom a tomto roku, zvyšok je určený na projekty, ktoré sú momentálne v procese posudzovania a schvaľovania, respektíve sa v budúcom roku očakávajú,“ konštatoval hovorca ministerstva Maroš Stano.  Takéto zvýšenie peňazí na investičné projekty je z pohľadu analytika spoločnosti Finlord Borisa Tomčiaka dobré, za predpokladu splnenia cieľov na prilákanie strategicky významných investorov. Jedným z významných investorov, ktorého vláda dokázala pritiahnuť, je práve spomínaná štvrtá automobilka - Jaguar Land Rover. Vláda s ňou podpísala investičnú zmluvu vlani, pričom sa zaviazala, že jej poskytne pomoc vo výške 129 miliónov eur. „SARIO (Slovenská agentúra pre rozvoj investícií a obchodu, pozn. red.) sa snaží na Slovensko lákať najmä firmy s vysokou pridanou hodnotou, ktoré sem okrem kapitálu privezú aj nehmotný majetok. Nalákanie takýto firiem je však drahšie a vyžaduje si intenzívnejšie rokovania, prípadne iné prípravné práce,“ vraví Tomčiak.  Za prvý polrok tohto roka pritom vládna agentúra ohlásila rekordný záujem firiem. Ešte v lete SARIO konštatovalo, že objem nových investičných projektov na Slovensku medziročne vzrástol takmer o 190 percent. Firmy za prvých šesť mesiacov tohto roka oznámili investície v hodnote pol miliardy eur. O aké nové projekty ide, ministerstvo nepovedalo.  Isté však je, že toto zvýšenie peňazí sa netýka príchodu štvrtej automobilky Jaguar Land Rover, ktorej síce vláda stimul odklepla, no ešte neodobrila Európska komisia. Samotný Jaguar chce na Slovensku preinvestovať približne 1,4 miliardy eur a zamestnať takmer tritisíc ľudí v prvej fáze. Nepriamo si však vďaka novej automobilke môže nájsť prácu zhruba 12-tisíc zamestnancov.  Príchod Jaguaru sa už Slovensku začína vyplácať. Ešte na jar tohto roku oznámil príchod na Slovensko španielsky Gestamp, ktorému vláda už schválila investičnú pomoc.  Novú investíciu však v súvislosti s Jaguarom ohlasujú aj ďalší záujemcovia. Napríklad svoj zámer investovať do automobilového priemyslu ohlásila firma aj v Zlatých Moravciach. V priemyselnom parku neďaleko Nitry svoj zámer okrem Gestampu ohlásila aj ďalšia firma. Jej názov však ešte nie je známy.  Nemusí sa to však skončiť pritom len pri týchto firmách. Potenciálne môže podľa Tomčiaka prilákať ďalších subdodávateľov automobilového priemyslu. SARIO už určite rokuje s ďalšími firmami z tohto sektora. Napriek záujmu firiem o Slovensko môže záujem firiem o Slovensko ochladnúť. Tomčiak hovorí, že Slovensko začína zápasiť s nedostatkom kvalifikovaných ľudí, taktiež infraštruktúra je slabšia. Stále chýba  diaľnica medzi Bratislavou a Košicami.  „Riziko pri verejných výdavkoch existuje vždy, a to hlavne ako efektívne budú dané zdroje využité. Ak by tieto výdavky boli využité efektívne, tak by mohli priniesť viacnásobne vyššie výnosy,“ konštatuje analytik spoločnosti Capital Markets Michal Fafrák. Tento text ste mohli čítať vďaka tomu, že platíte za obsah. Vážime si to.


Raz sa natierali jedom, inokedy sa štípali do líc. Aká je história líčenia?

Umenie líčenia siaha tisícky rokov do histórie a je plné vzostupov a pádov. Kým starovekí Egypťania poznali a využívali na prípravy líčidiel zložité chemické procesy, najobľúbenejším líčením žien v 19. storočí bolo štípanie líc. Nosenie rúžu na verejnosti bolo dlho symbolom prostitúcie, tabu sa podarilo zlomiť až slobodomyseľnej herečke Sarah Bernhardtovej a masovú popularitu mu priniesla až Elizabeth Ardenová. Líčidlá však často obsahovali aj nebezpečné látky, ktoré spôsobovali otravy, vypadávanie zubov aj smrť. Prečo si ženy na tvár nanášali belobu obsahujúcu ortuť a prečo vlastne vznikla móda falošných znamienok na tvári? Pozrite sa na galériu zaujímavých momentov histórie aj súčasnosti líčenia.


Filipínskeho kňaza zastrelili po omši pred očami veriacich

Na duchovného strieľal odzadu útočník s helmou na hlave, ktorý následne utiekol na motocykli.

MANILA. Katolíckeho kňaza známeho vystupovaním proti banskej ťažbe zastrelili v nedeľu na severe Filipín po tom, ako odslúžil omšu. S odvolaním sa na miestnu políciu o tom informovala agentúra DPA. Na kňaza Marka Venturu (37) vystrelili dvakrát v čase, keď po omši v telocvični v meste Gattaran v provincii Cagayan dával požehnanie deťom a rozprával sa s členmi speváckeho zboru. Na duchovného strieľal odzadu útočník s helmou na hlave, ktorý následne utiekol na motocykli s ďalším podozrivým, uviedol šéf gattaranskej polície v Rodel Tabulog. Nikto ďalší podľa neho zranenia neutrpel. Motív činu nebol bezprostredne známy. Konferencia katolíckych biskupov Filipín (CBCP) útok odsúdila a uviedla, že Ventura je druhým kňazom, ktorého v krajine zavraždili za uplynulé štyri mesiace. Podľa správy vlani v decembri zastrelili v neďalekej provincii Nueva Ecija 72-ročného kňaza po tom, ako pomohol zariadiť prepustenie politického väzňa. Filipíny sú prevažne rímskokatolíckou krajinou. Ku katolíckej viere sa tam hlási viac ako 80 percent z približne 100 miliónov obyvateľov.


Kiska vyzdvihol Štefánika, jeho myšlienky sú stále živé

Štátnici si pripomenuli výročie vzniku ČSR.

BRATISLAVA. Generál Milan Rastislav Štefánik patrí právom spolu s Tomášom G. Masarykom a Edvardom Banešom k absolútnym zakladateľom Československa. Skonštatoval to prezident Andrej Kiska po položení vencov k soche M. R. Štefánika v Bratislave pri príležitosti 100. výročia vzniku ČSR. "Bez osoby Milana Rastislava Štefánika by Československo ako také určite nevzniklo. Jeho podiel na vzniku Československa je obrovský. To, že zorganizoval Československé légie, ako keby prvú československú armádu, dalo obrovskú legitimitu všetkým rokovaniam, ktoré potom nasledovali," zhodnotil Kiska. Hoci bol Štefánik po vzniku štátu ospevovaný a neskôr sa totalitný režim snažil jeho meno z pamäti národa vymazať, podľa Kisku sú jeho "duch a myšlienky" stále živé. "Chcel by som parafrázovať jeho slová a povedať, že my všetci, všetci občania, ktorí chcú lepšie Slovensko, a myslím si, že to platí aj pre Česko, a nie sú ochotní priložiť ruku k dielu a pomôcť, si ho nezaslúžia," poznamenal Kiska. Je preto presvedčený, že by občania mali spraviť všetko preto, aby zo Slovenska a Česka vytvorili moderné a sebavedomé krajiny, na ktoré je každý občan hrdý. "Na ceste sme už obrovský kus prešli," dodal Kiska. Predseda parlamentu Andrej Danko zasa vyzdvihol priateľské rozdelenie Česko-Slovenska v roku 1992. "Tak, ako sme sa my naozaj priateľsky rozišli v roku 1992, dnes oceňuje celý svet. Naše správanie sa, vzájomná úcta je príkladom aj pre okolité štáty. Vidím to aj na zahraničných cestách, ako to štáty, ktoré také šťastie nemali pri rozchodoch, oceňujú," skonštatoval po položení vencov Danko. Pri soche generála M. R. Štefánika zároveň zdôraznil dôležitosť vyjadrenia úcty jednému zo zakladateľov Československa. "Je veľká škoda, že generál Milan Rastislav Štefánik nás tak skoro opustil. Naše národy ho potrebovali najmä v ťažkých rokoch, v roku 1938. Myslím si, že by ešte veľa pre nás všetkých urobil," podotkol Danko. Slovenská a Česká republika si pripomínajú 100. výročie vzniku ČSR. Traja najvyšší slovenskí ústavní činitelia sa v nedeľu zúčastňujú na oficiálnych oslavách výročia v Prahe.


Pápež navštívi budúci rok Estónsko, Lotyšsko a Litvu

Trojica pobaltských republík oslávi v roku 2018 sté výročie nezávislosti.

VILNIUS. Pápež František navštívi na jeseň budúceho roka všetky tri pobaltské republiky Estónsko, Lotyšsko a Litvu. Hovorca estónskej prezidentky Kersti Kaljulaidovej pre agentúru BNS uviedol, že návšteva hlavy katolíckej cirkvi v regióne sa uskutoční v dňoch 16.-18. septembra. Agentúra BNS v priebehu dneška predtým informovala o pápežovej návšteve v Litve i Lotyšsku. Trojica pobaltských republík oslávi na budúci rok 100. výročie nezávislosti. Navyše uplynie v roku 2018 štvrťstoročie od prvej a zatiaľ jedinej návštevy pápeža v tomto regióne. Ján Pavol II. navštívil počas siedmich septembrových dní roku 1993 Estónsko, Litvu i Lotyšsko.


PODCAST DOBRÉ RÁNODobré ráno: Všetci nezávislí. Prečo sa kandidáti nechcú priznať k stranám

Stranícke tričko sa už v politike nenosí. Ukázali to aj posledné župné voľby, v ktorých nezávislí kandidáti boli najúspešnejší v doterajšej histórii. Vyzerá to tak, že príklad si vzali aj prezidentskí kandidáti. Aj keď je Zuzana Čaputová z Progresívneho Slovenska a Robert Mistrík má blízko k SaS, obaja chcú ísť do prezidentských volieb ako občianski kandidáti. Má to jeden háčik: na to, aby mohlo byť ich meno napísané na volebnom lístku, potrebujú zozbierať minimálne 15-tisíc podpisov. Aj keď to na prvý pohľad vyzerá ako jednoduchá záležitosť, v minulosti to už kandidátom narobilo problémy. Peter Kapitán sa o občianskych prezidentských kandidátoch rozpráva s Luciou Krbatovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. České televízne stanice Nova a Prima sú na Slovensku o čosi dostupnejšie. Vďaka satelitnej firme Skylink sa po roku možno dostať aj k hlavným programom dvoch najsilnejších českých súkromných televízií. České televízie proti šíreniu svojich programov na Slovensku dlhodobo protestovali, pretože žiaden z operátorov nemá súhlas na šírenie signálu za hranicami Českej republiky. Polícia obvinila z korupcie dvoch policajtov a dvoch ľudí z vedenia spoločnosti Vassal Eko. Tá sa počas posledného mesiaca v médiách skloňuje v súvislosti s nelegálnou skládkou v Podunajských Biskupiciach. Policajti a šéfovia firmy spoločne trávili dovolenku na jachte v Chorvátsku aj v Moskve. Silný dážď a výdatné búrky už týždeň trápia Slovensko. Aj vo štvrtok sa s prívalovým dažďom museli vyrovnať obce na Hornej Nitre aj na východe Slovenska. Hasiči museli na viacerých miestach odčerpávať vodu z pivníc, na východe problémy robili aj popadané stromy. Počasie by sa malo zlepšovať cez víkend. Futbalové majstrovstvá sveta, ktoré sa včera začali, robia radosť najmä predajcom elektroniky. E-shopy registrujú desať až dvadsaťpercentný nárast predaja televízorov. Obchody hovoria, že najviac idú najmä väčšie televízory s uhlopriečkou cez 55 palcov a so športovým režimom, ktorý zvýrazňuje farby a zlepšuje zvuk, aby znel ako na štadióne. Zo slovenskej hokejovej ligy sa stáva medzinárodná súťaž. Od budúcej sezóny budú v Tipsport lige hrať aj dva maďarské kluby z Budapešti a Miškovca. „Všeobecne je to dobrá správa pre slovenský hokej. Zdvihneme športovú úroveň našej ligy i spoločenskú prestíž,“ myslí si šéf slovenskej ligy Richard Lintner. Podcast Dobré ráno je dostupný na rôznych platformách: Okrem podcastu Dobré ráno vydáva denníka SME aj ďalšie tri podcasty - Zoom, Klik a Tech_FM. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a objavov, zo sveta astronómie, biológie a medicíny, ale aj o tom, ako sa šíria hoaxy a falošné správy, a v čom klamú. Klik je týždenný podcast o udalostiach, ktoré sa udiali vo svete technológií, médií a sociálnych sietí. Vychádza každú sobotu ráno. Podcast Tech_FM, ktorý vzniká tiež v spolupráci s Rádiom_FM, sa venuje dvom vedeckým alebo technologickým správam týždňa. V máji prerobil denník SME aj svoje televízne štúdio, aby vznikol priestor na nové podcastové štúdio. Podcastové štúdio je dostupné aj k prenájmu na externé nahrávanie. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


Chovatelia: Africký mor ošípaných sa môže zanedlho dostať aj na Slovensko

Nákaza ohrozuje Slovensko zo všetkých strán.

BRATISLAVA. Slovensko si naďalej zachováva status "čistej" krajiny v súvislosti so zavlečením afrického moru ošípaných (AMO). Aj napriek tomu domáci chovatelia ošípaných tvrdia, že štát nepristupuje k ochrane hraníc a vnútorného územia krajiny dostatočne aktívne. Obávajú sa, že je len otázkou dní alebo týždňov, kým sa ochorenie dostane aj na Slovensko. Zavlečenie nákazy AMO by malo pre chovy ošípaných likvidačné následky v podobe utrácania zvierat a obrovských finančných strát. Informovala o tom hovorkyňa Slovenskej poľnohospodárskej a potravinárskej komory (SPPK) Jana Holéciová. Predseda Regionálnej poľnohospodárskej a potravinárskej komory v Lučenci Rastislav Slocík (chovateľ ošípaných) uviedol, že chovateľov súčasná situácia enormne trápi. "Na Slovensku nie je dostatočne riešená problematika afrického moru ošípaných. Chovatelia ošípaných požadujú znižovanie stavov premnoženej diviačej zveri, ktorá je zdrojom nákazy. Ministerstvo pôdohospodárstva a rozvoja vidieka (MPRV) SR síce vydalo povolenie na celoročný mimoriadny odlov bez rozdielu pohlavia či veku. Poľovníci ho však v praxi nerešpektujú a nerealizujú ho. Štát by mal preto vytvoriť tlak na poľovníkov, aby intenzívnejšie lovili túto zver," zdôraznil Slocík. Chovatelia ošípaných podľa Holéciovej pozorne sledujú aj vývoj situácie v susednom Maďarsku, pretože väčšina slovenskej produkcie sa vyváža práve na maďarský trh. Pokiaľ by v tejto krajine prepukla nákaza, slovenskí chovatelia stratia podstatnú časť odbytu živých zvierat a bravčového mäsa zo Slovenska. "Chovatelia ošípaných preto požadujú, aby štát v spolupráci s chovateľmi, spracovateľmi a bitúnkami dostatočne včas vypracoval krízový plán v prípade objavenia nákazy v Maďarsku. Plán by mal presne stanoviť, ako by mal vyzerať odbyt ošípaných mimo maďarský trh," doplnil Slocík. Holéciová upozornila, že vírus AMO ohrozuje Slovensko zo všetkých strán. Nákaza sa šíri v Českej republike, Poľsku, Rumunsku, Estónsku, Litve, Lotyšsku. Napríklad Dánsko v obave z prasacieho moru postaví na hranici s Nemeckom 70 km dlhý plot. Dáni sa obávajú, že by mohla nákaza výrazne ohroziť významný dánsky mäsový priemysel a export tejto komodity. V Česku je podľa Holéciovej situácia taká vážna, že stavy diviačej zveri dokonca musia znižovať policajní ostreľovači. Vírus pritom zaznamenali iba 20 kilometrov od hraníc so SR. Od 7. marca odštartovala v Česku informačná kampaň zameraná najmä na motoristov. V šiestich jazykoch informačné plagáty v blízkosti hlavných dopravných ťahov oznamujú vodičom, čo je to AMO a ako sa majú správať v rizikových zónach. "SPPK opätovne žiada od kompetentných - Ministerstva pôdohospodárstva a rozvoja vidieka SR, rezortných inštitúcií a poľovníckych združení dôraznejšie riešenie afrického moru ošípaných. Ochrana hraníc a vnútorného trhu pred mimoriadne nebezpečnou nákazou je v dobe, keď je sebestačnosť v produkcii bravčového mäsa na žalostnej úrovni 40 percent, otázkou prežitia celého odvetvia chovu ošípaných na Slovensku," dodala Holéciová.


Podporovatelia dohody s Iránom sa stretli v New Yorku, sľúbili jej zachovanie

Dohoda o obmedzení iránskeho jadrového programu vznikla ešte v roku 2015.

NEW YORK. Ministri zahraničných vecí Iránu a ďalších piatich krajín, ktoré sú signatármi dohody o obmedzení iránskeho jadrového programu z roku 2015, deklarovali v stredu odhodlanie udržať ju v platnosti, pričom zdôraznili dôležitosť jej uplatňovania. O výsledku ich neverejného rokovania v New Yorku konaného popri zasadnutí Valného zhromaždenia OSN informovala novinárov vysoká predstaviteľka EÚ pre zahraničné veci Federica Mogheriniová, uviedla agentúra DPA. Podľa šéfky diplomacie EÚ, ktorá stretnutiu predsedala, ministri pripomenuli, že dohoda s oficiálnym názvom Spoločný komplexný akčný plán (JCPOA) "zostáva rozhodujúcim prvkom globálnej architektúry nešírenia jadrových zbraní a významným úspechom multilaterálnej diplomacie". Účastníkmi stretnutia boli popri Mogheriniovej zástupcovia Iránu, Británie, Číny, Francúzska, Nemecka a Ruska. Spojené štáty ako zvyšný signatár od dohody s Iránom jednostranne odstúpili v máji 2018, na čo sa medzi týmito dvoma znepriatelenými krajinami začalo opäť zvyšovať napätie.


Je po kríze, tvrdí Pellegrini. Vláda bude podľa neho štandardne fungovať

Vládna koalícia bude podľa Pellegriniho ďalej plniť programové vyhlásenie.

BRATISLAVA. Je po kríze a vládna koalícia bude štandardne fungovať a plniť si svoje programové vyhlásenie. Práve na to je, pretože keď sa zaoberá sama sebou, neprináša nič pre krajinu ani pre občanov. Tvrdí to podpredseda vlády pre investície a informatizáciu a podpredseda strany Smer Peter Pellegrini. "Myslím, že už v tejto chvíli máme za tým a koalícia bude štandardne fungovať," vyhlásil Pellegrini v dnešnej diskusnej relácii RTVS O 5 minút 12. Krízu však skôr označil za komunikačnú ako koaličnú. Podľa neho je totiž normálne, ak po viac ako roku spoločného fungovania si niektorí z koaličných partnerov potrebujú vyjasniť niektoré veci. Medzi nimi môže byť aj štýl doterajšej komunikácie, ktorý nemusel každému vyhovovať a niektoré strany vyžadujú skôr pravidelnejšie a intenzívnejšie rokovania. Práva to by sa podľa neho malo v najbližšom období nanovo zadefinovať. "Ak bude táto vládna koalícia vládnuť až do volieb v roku 2020, tak ak zo štyroch rokov svojho intenzívneho pôsobenia tieto dva-tri týždne budú jediné, kedy sa zaoberala sama sebou, tak si myslím, že to nie je nič dramatické," doplnil Pellegrini. Súhlasí s ním aj podpredseda SNS Štefan Zelník. Aj keď síce podľa neho hrozil pád vlády, išlo skôr o krízu v komunikácii. Vláda však podľa neho stále zasadala a prijímala rozhodnutia, zasadali výbory, parlament takisto rokoval, zákony prechádzali. "Potrebovali sme povedať, že sme tu aj my ako koaličná strana a chceme sa aktívne zúčastňovať na riadení tohto štátu. Nie sme v žiadnom subordinačnom postavení a chceme do toho hovoriť. Dohodli sa mechanizmy, ako sa bude fungovať, podpíše sa dodatok ku koaličnej zmluve," skonštatoval Zelník s tým, že nie je neprekonateľný problém, prečo by súčasná koalícia nemohla naďalej fungovať. Opačného názoru je podpredseda opozičnej strany SaS Ľubomír Galko. Je presvedčený, že koalícia uplynulými štyrmi týždňami dostala krajinu do chaosu. "Súhlasím, nebola to vládna kríza. Je to bezvládna kríza. Uplynuté dni, týždne a dovolím si povedať, že aj mesiace, ste nevládli. Výsledkom toho, čo ste tu predviedli, je, že ste totálne rozbití," uviedol Galko. Kríza sa podľa neho neskončila a ani sa neskončí, lebo dôvera medzi koaličnými partnermi sa už nemôže obnoviť. Zároveň verí v predčasné parlamentné voľby. Opozičná poslankyňa Veronika Remišová (OĽaNO) prirovnala celú situáciu k mexickej telenovele. "Komunikačná kríza je ešte lepší termín pre túto dymovú clonu, ako zakryť obrovský eurofondový škandál," myslí si Remišová. Je zároveň pre ňu nonsens, aby bolo ministerstvo školstva mesiac bez nového ministra a školský rok otvárala ministerka pôdohospodárstva. Na margo toho Zelník argumentoval, že najprv bolo potrebné usporiadať vzťahy a upraviť dodatok ku koaličnej zmluve, nový minister by mal byť ohlásený v pondelok (11.9.) alebo utorok (12.9.). "Sú viacerí vo výbere, členovia aj nečlenovia strany. Nechajte sa prekvapiť. Dnes zasadne ešte predsedníctvo, minister školstva bude ohlásený," dodal Zelník.


Turkménsko: Nový terminál pripomína letiaceho sokola

Výstavba medzinárodného letiska v Ašchabade stála 2,3 miliardy dolárov.

AŠCHABAD. Nový terminál medzinárodného letisko v sobotu otvorili v hlavnom meste Turkménska, Ašchabade. Strecha terminálu má tvar sokola letiaceho s rozprestretými krídlami. Výstavba stála 2,3 miliardy dolárov a terminál je dimenzovaný zvládnuť najmenej 1 600 cestujúcich za hodinu. Informovala tlačová agentúra AP.   Loading
 ... Letisko má oficiálny názov Saparmurat Turkmenbaši International Airport (IATA kód ASB) a leží asi 10 km severozápadne od hlavného mesta Ašchabad.. V dôsledku prísnych vízových predpisov navštevuje izolovanú postsovietsku stredoázijskú krajinu relatívne málo cudzincov. V roku 2015 to bolo podľa vládnych údajov  len 105.000 ľudí a získať vízum je stále komplikované. Krajina má bohaté zásoby energetických zdrojov, najmä zemného plynu. Loading
 ... Budova nového letiska sa zaradí k ďalším výstredným budovám Ašchabadu. Guinnessova Kniha svetových rekordov v roku 2013 uznala Ašchabad za mesto s najvyššou hustotou mramorom obložených budov, odhaduje sa, že ich je v meste vyše 540. V meste tiež stojí zlatá socha prvého prezidenta Saparmurata Niyazova. Mnohé úrady tiež sídlia v excentrických budovách. Napríklad štátne vydavateľstvo má sídlo v budove v tvare knihy.


Twenty-First Century Fox požiadala EÚ o súhlas s prevzatím Sky

LONDÝN.  Mediálna spoločnosť Twenty-First Century Fox (FOXA) známeho magnáta Ruperta Murdocha požiadala protimonopolné úrady v Európskej únii (EÚ) o súhlas s prevzatím zvyšného 61-% podielu v európskej platenej televízii Sky za 14,4 miliardy dolárov (13,63 miliardy eur). Európska komisia (EK) by mala do 7. apríla rozhodnúť, či kúpu schváli alebo bude požadovať ústupky, prípadne nariadi vyšetrovanie, ktoré bude trvať päť mesiacov. Generálny riaditeľ spoločnosti James Murdoch je presvedčený, že EK nebude požadovať žiadne ústupky. FOXA už vlastní 39-% podiel v Sky. Akvizícia zvyšného podielu pomôže mediálnej spoločnosti lepšie konkurovať rivalom na európskom trhu, akým je napríklad platená služba Netflix.


Dovolenkári by si mali overiť poplatky za platbu kartou v zahraničí

BRATISLAVA. Dovolenkári by si mali pred cestou do zahraničia skontrolovať balík služieb k svojmu bežnému účtu. Ak sú v ňom zahrnuté platby kartou, zvyčajne nezaplatia klienti nič nad rámec pravidelného mesačného poplatku. Rovnako to platí aj pre poplatky za výbery z bankomatov v zahraničí. Ukázal to najnovší prehľad poplatkov v bankách, ktorý uskutočnil portál Finančná hitparáda. Ak nemá klient platby debetnou kartou zahrnuté v balíku služieb k bežnému účtu, poplatky sa pohybujú najčastejšie na úrovni 0,20 eura, maximálne 0,27 eura za jednu zrealizovanú platbu, v závislosti od banky. "Platby kreditnou kartou sú zadarmo," uvádza portál. Výbery debetnou kartou z bankomatov v zahraničí sú však násobne drahšie ako platby v obchodoch. "Navyše, poplatky sú rozdielne ak vyberá klient v krajinách, kde sa platí eurom, ide o tzv. krajiny SEPA, a v krajinách, kde nie," priblížil portál. Ešte pred cestou by si preto mal každý dovolenkár zistiť vo svojej banke, či v krajine do ktorej cestuje, sú bankomaty rovnakej bankovej skupiny. "Ak áno, využívať by mal skôr tie, výbery sú lacnejšie," radí Finančná hitparáda. Výbery z bankomatov kreditnou kartou sú výrazne drahšie. "Poplatky sú v závislosti od banky rôzne, napríklad od fixného poplatku za výber 15 eur až po určité percento z vyberanej sumy. Často býva stanovený aj minimálny poplatok, napríklad 2 % z vyberanej sumy, minimálne 6 eur," ukázal prieskum portálu.


Éra Trump Tower končí, Trump je v Bielom dome

Sťahovanie Trumpa z jeho veže teší najmä obyvateľov a návštevníkov New Yorku.

WASHINGTON. Príchodom nového prezidenta USA Donalda Trumpa do Bieleho domu sa skončilo obdobie, keď bol centrom diania a pozornosti luxusný mrakodrap v centre New Yorku - Trump Tower. Bolo to epicentrum Trumpovej predvolebnej kampane i prechodu moci, bola to základňa, kde vykonával novozvolený prezident svoju činnosť. Slová Trump Tower zaznievali v médiách počas uplynulých mesiacov prinajmenšom tak často ako slová Biely dom. Trump je od piatku oficiálne prezidentom USA a jeho sídlom sa stal Biely dom. O Trump Tower bude odteraz v médiách počuť snáď len v súvislosti s prvou dámou Melaniou Trumpovou, ktorá tam bude aj so synom bývať ešte aspoň šesť mesiacov, aby mohol chlapec dokončiť školu v New Yorku. Koniec éry Trump Tower teší najmä obyvateľov a návštevníkov New Yorku. Od momentu, keď Trump v novembri vyhral prezidentské voľby, platili v okolí tejto budovy prísne bezpečnostné opatrenia vrátane bezletovej zóny. Bezpečnostné zátarasy pred Trump Tower skomplikovali pohyb po Piatej avenue - jednej z najznámejších a najrušnejších ulíc Manhattanu, kadiaľ denne prechádzajú tisícky obyvateľov mesta a turistov. Sťažený bol nielen pohyb po ulici, ale aj vstup do mrakodrapu. Tí, ktorí si chceli zájsť do reštaurácií alebo do obchodov na prízemí Trump Tower, museli absolvovať bezpečnostnú prehliadku. Rozruch určite netešil ani majiteľov miliónových apartmánov v Trump Tower. Vrásky na čele mali aj majitelia obchodov na Piatej avenue - sťažovali sa na pokles tržieb. Šesťdesiatosemposchodový mrakodrap Trump Tower bol postavený v roku 1983. Na prvých 26 poschodiach sú luxusné kancelárie, vyššie sú luxusné byty.


Zlodeji vyniesli z administratívnej budovy aj trezory

BRATISLAVA. Polícia pátra po páchateľoch, ktorí sa v pondelok po polnoci vlámali do administratívnej budovy na Krajnej ulici v bratislavskej Trnávke. Ako agentúru SITA informovala bratislavská policajná hovorkyňa Veronika Slamková, z jednej kancelárie odniesli trezor s písomnosťami, pečiatky a peniaze v rôznych menách. Škody sa vyšplhali na 8 000 eur. Z ďalšej kancelárie ukradli dva prázdne trezory, notebook, viacero zberateľských mincí, meč a zlatý pohár. V tomto prípade škody vyčíslili na zhruba 16 650 eur. Podozrivých mužov zachytili kamery. Akékoľvek informácie, ktoré by polícii mohli pomôcť pri objasňovaní tohto činu, je možné oznámiť na linke 158.


Premiér Fico zrušil návštevu Holandska kvôli zdravotným problémom

Témou rokovania malo byť posilnenie spolupráce pri boji proti medzinárodnej kriminalite.

BRATISLAVA. Predseda vlády Robert Fico (Smer) v piatok zrušil svoju pracovnú cestu do Holandska zo zdravotných dôvodov, údajne má virózu. Zrušenie plánovaného programu TASR oznámili z Úradu vlády SR. Podľa pôvodného programu mal v piatok spolu s ministerkou spravodlivosti SR Luciou Žitňanskou (Most-Híd) odcestovať do holandského Haagu, kde plánoval navštíviť Eurojust a Medzinárodný súdny dvor. V Eurojuste sa slovenskí predstavitelia mali stretnúť s jeho predsedníčkou Michele Coninsxovou a národnými zástupcami Slovenska, Španielska, Rumunska a Švédska. Eurojust je inštitúcia Európskej únie pre justičnú spoluprácu v trestných veciach, ktorej cieľom je pomáhať členským krajinám v boji proti závažnej cezhraničnej trestnej činnosti. Témou rokovania mala byť problematika posilnenia spolupráce pri spoločnom boji proti medzinárodnej kriminalite s dôrazom na aktivity v oblasti potierania korupcie. Pracovný program v Haagu mali premiér a ministerka ukončiť stretnutím s Petrom Tomkom, zástupcom Slovenskej republiky a sudcom v Medzinárodnom súdnom dvore.


Poľadovica ochromila v Bratislave dopravu, problémy hlási aj letisko

Tunel Sitina priebežne uzatvárali, na obchvate sa vodiči zdržali pol hodinu.

BRATISLAVA. Mrznúci dážď robí na cestách od skorého rána problémy a má už na svedomí viacero menších nehôd. Polícia eviduje množstvo dopravných nehôd, kritická je najmä situácia v Bratislavskom, Trnavskom a Nitrianskom kraji, píše polícia na facebooku. "V priebehu dnešného dopoludnia od 06.00 - 11.00 h sme na cestách Bratislavského kraja zaznamenali približne 50 škodových udalostí a jednu dopravnú nehodu na Prievozskej ulici, pri ktorej sa ľahko zranila jedna osoba," povedala bratislavská policajná hovorkyňa Lucia Mihalíková. Polícia vyzýva vodičov, aby prispôsobili jazdu stavu a povahe vozovky. "Vodiči, buďte mimoriadne opatrní. Použite stretávacie svetlá, prípadne hmlové svetlá (ak je hmla), denné svietenie je nedostatočné," uvádza polícia s tým, že na cestách je maximálny počet policajtov, ktorí riadia premávku a pomáhajú vodičom. "V Bratislave sa na všetkých hlavných ťahoch v smere do centra zdržíte 10 až 30 minút," hlásil dopravný servis Stella centra. Kolóny s približne 40-minútovým zdržaním sa vytvorili doobeda na obchvate, autá stáli pred tunelom Sitina, ktorý polícia priebežne uzatvárala. Kolóny sa vytvárali už pri Stupave, tento úsek je už plne prejazdný. Aplikácia Waze hlásila poľadovicu zo všetkých kútov Bratislavy. Podľa dopravného servisu RTVS Zelená vlna vodičov ráno zdržali aj tieto nehody: Autobus sa zrazil s osobným autom medzi Kalinkovom a Hamuliakovom, cesta bola neprejazdná. Web Slovenskej správy ciest Zjazdnost.sk písal, že poľadovica z dôvodu mrznúceho mrholenia je okrem hlavného mesta aj v okolí v okolí Veľkého Medera a v okresoch Senec, Galanta, Komárno a Nové Zámky. Zelená vlna vodičov upozorňuje, nech dobrzďujú opatrne a pokiaľ je to možné, nech auto radšej nechajú doma. Počasie komplikuje nielen cestnú, ale aj leteckú dopravu. Pre poveternostné podmienky je zrušený let z Bratislavy do Bologne, Dublinu či Leedsu - Bradfordu. O zrušených letoch informuje bratislavské letisko na webe. "Pre poveternostné podmienky nevedia lietadlá pristáť na letiskách, preto sú lety zrušené," potvrdili TASR na bratislavskom letisku. Cestujúci si môžu svoje lety bezplatne "prebookovať", alebo ak už letieť nechcú v inom termíne, vrátia im peniaze.